Polis tahan lelaki letak vape dalam mulut bayi

Seorang lelaki dipercayai meletakkan vape pada mulut seorang bayi dalam kejadian di sebuah restoran di Bandar Baru Uda, di sini baru-baru ini, ditahan hari ini.

Ketua Polis Daerah Johor Bahru Utara (JBU) Rupiah Abd Wahid berkata peniaga warga tempatan berusia 23 tahun itu ditahan Bahagian Siasatan Jenayah Ibu Pejabat Polis Daerah JBU pada 12.45 tengah hari semalam, lapor Bernama.

Beliau berkata tangkapan dibuat selepas pihaknya menerima laporan polis oleh ibu kepada bayi perempuan berusia tujuh bulan itu pada 6 Ogos lepas, yang turut menjelaskan bahawa lelaki terbabit adalah kenalan adik perempuannya.

“Menurut pengadu, ketika kejadian beliau bersama mangsa (bayinya), adik perempuan dan lelaki terbabit sedang berada di kedai makan.

“Tiba-tiba lelaki itu yang sedang memangku mangsa, dengan niat bergurau telah meletakkan vape yang tidak berfungsi pada mulut mangsa dan kejadian itu dirakam adiknya, seterusnya dimuat naik di laman media sosial oleh adiknya dan tular,” katanya menerusi kenyataan.

Beliau berkata susulan itu, pihaknya membuka kertas siasatan dan permohonan reman terhadap lelaki terbabit akan dibuat esok bagi membolehkan siasatan lanjut dijalankan.

Rupiah berkata kes disiasat mengikut Seksyen 31 (1) (a) Akta Kanak-Kanak 2001, iaitu jika sabit kesalahan boleh dihukum penjara maksimum 20 tahun atau denda RM50,000, atau kedua-duanya sekali.

Beliau berkata orang ramai turut dinasihati agar tidak mengeluarkan sebarang komen atau maklumat tidak benar dan bertanggungjawab menerusi media sosial, bagi mengelakkan kegusaran dalam kalangan masyarakat.

Terdahulu, video berdurasi 17 saat memaparkan seorang lelaki meletakkan vape pada mulut bayi yang sedang dipangkunya itu, telah tular di media sosial serta mendapat kecaman serta reaksi daripada pelbagai pihak.


Larry tandatangan watikah calon PBM, konflik selesai sementara

Kumpulan Datuk Zuraida Kamaruddin bersetuju buat masa ini Datuk Larry Sng adalah ‘presiden’ Parti Bangsa Malaysia (PBM) untuk menghadapi Pilihan Raya Umum Ke-15 (PRU-15) pada 19 November ini.

Sehubungan itu, Larry juga akan menandatangani watikah pencalonan semua calon PBM, termasuk Zuraida, yang akan bertanding dalam pilihan raya itu.

Zuraida dilaporkan akan mempertahankan kerusi Parlimen Ampang yang dimenanginya pada PRU-14 lalu.

Parti yang bergerak solo tanpa sokongan Barisan Nasional (BN) cuba menyelesaikan konflik ‘dua presiden’ menerusi pertemuan Larry dan Zuraida yang didakwa juga sebagai ‘presiden’ dan beberapa ahli majlis tertingginya yang digantung baru-baru ini.

Dalam satu kenyataan hari ini, Penerangan PBM memaklumkan konflik dalam parti itu telah diketepikan buat masa ini sehingga selepas PRU-15.

Katanya perebutan kepimpinan antara Larry dan Zuraida telah diselesaikan secara baik selepas mereka bertemu di pejabat Pendaftar Pertubuhan (RoS) di Putrajaya pagi ini.

“Pimpinan PBM bersetuju senarai nama calon PRU-15 mewakili parti yang akan diumumkan tidak lama lagi, dan watikah pelantikan akan ditandatangani oleh Datuk Larry Sng.

“Hal-hal lain berkaitan pentadbiran parti akan dibincangkan dan diselesaikan selepas PRU-15,” kata PBM.

Ia menambah bahawa parti itu akan menumpukan usahanya pada pilihan raya 19 November.

Sebelum ini, kemelut dalaman dan krisis ‘dua presiden’ PBM semakin parah apabila Larry menggantung 13 pemimpin kanan parti, termasuk Zuraida, berkuat kuasa serta-merta, pada 28 Oktober 2022.

Dua belas anggota majlis tertinggi itu ialah Haniza Mohamad Taha; Dr Daroyah Alwi; Rahimah Majid; Dr Sathiskumar a/l Govindaraju; Muhammad Saiful Bahari Sahari; Na’im Brundage; Abdul Aziz Abdul Kadir; Zakaria Abdul Rahim; Muniraa Abu Bakar; Datuk Chua Lian Chye’ Datuk Roger Tan Seng Huat; dan Albakri Salim.

“Surat penggantungan telah dihantar kepada mereka secara individu,” kata Sng dalam satu kenyataan, sekali gus mencetuskan masalah kepada calon PBM untuk bertanding pada PRU-15.

Ini kerana watikah pencalonan yang dikeluarkan oleh presiden atau pengerusi bagi sesebuah parti atau gabungan politik perlu dikemukakan kepada pegawai pengurus pilihan raya ketika hari penamaan calon, sebagai bukti sah.

Kegagalan berbuat demikian akan menyebabkan pencalonan seseorang itu yang mewakili parti atau gabungan tertentu tidak sah, kecuali mereka bertanding atas tiket Bebas.

Dalam kes PBM, pegawai pengurus pilihan raya pasti akan menyemak dengan Pendaftar Pertubuhan (ROS) terlebih dahulu untuk mengesahkan siapa presiden sebenar, bagi mengesahkan watikah pencalonan. Ia juga perlu dilakukan jika ada bantahan daripada calon lain.

Namun, dengan tempoh masa yang singkat pada hari pencalonan selain diadakan pada Sabtu, ianya akan menyulitkan semakan itu dilakukan, sekali gus menyebabkan calon PBM akan ditolak.

ROS sebelum ini memberitahu Larry adalah presiden yang sah.


Imigresen gempur ‘port’ gay di KL

Jabatan Imigresen Malaysia (JIM) menggempur ‘port’ menyediakan perkhidmatan urutan dan seks songsang yang dikendalikan warga asing di ibu kota, Selasa lalu.

Ketua Pengarah JIM, Datuk Ruslin Jusoh berkata dalam serbuan berkenaan tujuh lelaki warga tempatan dipercayai pelanggan turut berada dalam premis tersebut.

“Warga asing yang ditahan terdiri daripada lima orang lelaki warganegara Indonesia dan seorang lelaki warganegara Myanmar berusia antara 26 hingga 38 tahun. Salah seorang lelaki Indonesia tersebut merupakan penjaga premis ataupun ‘Daddy’ kepada semua tukang urut.

“Selain khidmat urutan kepada lelaki, mereka juga menyediakan perkhidmatan seks songsang kepada pelanggan lelaki.

Tujuh lelaki tempatan dikenakan notis untuk hadir memberi keterangan bagi membantu siasatan. Mereka adalah pelanggan yang berada dalam premis pusat urut tersebut semasa serbuan dilakukan,” katanya dalam satu kenyataan, hari ini.

Menurutnya, sindiket itu beroperasi di premis perniagaan dua tingkat di Kuala Lumpur dengan menjadikan tingkat bawah sebagai pusat urut dan tingkat atas sebagai tempat tinggal.

Hasil pemeriksaan awal, Ruslin berkata pihaknya mendapati mereka melakukan pelbagai kesalahan seperti tidak memiliki dokumen perjalanan, Pas Lawatan Sosial (PLS) tamat tempoh dan penyalahgunaan Pas.

Katanya lagi, sindiket itu dipercayai telah mula beroperasi sejak tahun lalu dengan mengiklankan pakej urutan khas untuk lelaki di media sosial, kumpulan WhatsApp dan kumpulan Telegram.

“Pelanggan yang berminat akan menghubungi nombor telefon yang dinyatakan dan gambar-gambar seksi tukang urut lelaki akan dikongsi bagi membuat pilihan tukang urut serta pilihan pakej khas urutan. Penjaga premis ataupun ‘Daddy’ akan memberikan lokasi pandu arah kepada pelanggan.

“Bayaran bagi mendapatkan perkhidmatan urut adalah RM200 hingga RM300 untuk tempoh satu jam bergantung kepada ‘pakej’ yang dipilih oleh pelanggan. Sindiket ini dipercayai telah mengaut keuntungan hampir RM650,000 hasil daripada perkhidmatan urut dan seks songsang,” katanya.

Kesemua warga asing yang ditahan dibawa ke Depot Imigresen Putrajaya untuk tindakan dan siasatan lanjut kerana disyaki melakukan kesalahan dibawah Akta Imigresen 1959/63 dan Peraturan-Peraturan Imigresen 1963.

Jabatan ini akan terus menjalankan operasi penguatkuasaan dan mengesan sindiket-sindiket terutamanya yang melibatkan warga asing atau melibatkan kesalahan Imigresen.

Orang ramai juga diminta untuk terus menyalurkan maklumat berhubung aktiviti yang melanggar undang-undang dan tidak bermoral supaya tindakan pantas dan tegas dapat diambil.


Empat mayat tanpa identiti terapung di perairan Pulau Sembilan

Empat mayat, tiga daripadanya ditemukan terapung pada kedudukan 14.2 batu nautika di barat Pulau Buloh, Pulau Sembilan, dekat Lumut pagi tadi.

Pengarah Maritim Perak, Kapten Maritim Shahrizan Raman berkata Pusat Operasi Maritim Negeri Perak (PUSOP) menerima maklumat awal berhubung penemuan empat mayat itu oleh komuniti maritim kira-kira jam 9.05 pagi.

Beliau berkata, susulan itu pihaknya mengarahkan Kapal Maritim (KM) Nyalau yang melaksanakan rutin rondaan ke lokasi sebelum menemui mayat berkenaan pada jam 2.08 petang, lapor Bernama.

“Dalam pada itu, aduan yang sama turut diterima talian MERS 999 dan MRSC Langkawi, seterusnya disalurkan kepada Maritim Negeri Perak untuk tindakan selanjutnya.

“Mayat berkenaan membabitkan tiga wanita dan satu lelaki. Sehingga kini, Maritim Malaysia tidak menerima sebarang aduan berkenaan orang jatuh laut mahupun permohonan bantuan perubatan di laut berdasarkan penemuan mayat terbabit,” katanya dalam kenyataan hari ini.

“Maritim Malaysia Negeri Perak tidak menolak sebarang kemungkinan bahawa kejadian ini terdapat unsur-unsur jenayah di laut dan siasatan lanjut akan dilaksanakan,” katanya.

Shahrizan berkata keempat-empat mayat tersebut dibawa ke jeti Kastam Diraja Malaysia (KDRM) Kampung Acheh dan diserahkan kepada pihak polis untuk tindakan lanjut.

Pada masa sama, Maritim Malaysia menggesa komuniti maritim supaya membatalkan niat ke laut sekiranya cuaca buruk dan jika keadaan mendesak, orang ramai diminta mengutamakan keselamatan dengan sentiasa memakai jaket keselamatan memandangkan keadaan cuaca di laut pada masa ini tidak menentu.


Tiada PRK di DUN Gurun

Pilihan Raya Kecil (PRK) tidak perlu diadakan bagi Dewan Undangan Negeri (DUN) Gurun susulan peletakan jawatan Datuk Johari Abdul sebagai wakil rakyat Pakatan Harapan (PH) kawasan itu hari ini (Ahad, 18 Disember 2022).

Ini kerana tempoh pengosongan kerusi di kawasan itu sudah terlalu hampir dengan pengakhiran penggai ke-15 yang akan menyaksikan Pilihan Raya Negeri (PRN) akan diadakan tidak lama lagi, kata Speaker DUN Kedah Datuk Juhari Bulat.

Menurutnya berdasarkan undang-undang sedia ada, PRK hanya perlu dijalankan sekiranya kekosongan jawatan tersebut dibuat dalam tempoh dua tahun sebelum berakhir penggal DUN.

“Tetapi kini tempohnya sudah sangat singkat iaitu hanya kira-kira tujuh bulan saja lagi sebelum penggal berakhir.

“Bermakna tak perlu lagi ada PRK. Kerusi DUN tersebut akan dibiarkan kosong dalam sidang DUN akan datang,” katanya ketika dihubungi Warta Rakyat.

Johari yang juga Ketua Pembangkang DUN Kedah pagi ini mengumumkan untuk mengosongkan kerusi tersebut tanpa menyatakan sebab beliau berbuat demikian.

Namun peletakan jawatan itu dipercayai mempunyai kaitan dengan kenyataannya sebelum ini bahawa dia menjadi pilihan PH bagi jawatan Yang Dipertua Dewan Rakyat.

Pada Pilihan Raya Umum Ke-14 lalu, Johari menang kerusi DUN Gurun dengan majoriti 4,207 apabila memperoleh 10,732 undi mengalahkan calon Barisan Nasional Datuk Boey Chin Gan (6,525 undi); calon PAS Muzaini Azizan (5,257 undi) dan calon Bebas P Marimuthu (167 undi).

Mengulas lanjut Juhari berkata, kalangan ADUN pembangkang perlu bermesyuarat bagi menentukan individu yang akan menggantikan Johari selaku ketua pembangkang.

“Itu terpulang kepada mereka untuk membuat keputusan siapa yang layak dan perkara tersebut perlu dimaklumkan kepada saya secara rasmi,” katanya.


Russia persiap 175,000 tentera untuk serang Ukraine: Washington Post

Russia merancang untuk melakukan serangan terhadap Ukraine seawal tahun depan, menurut laporan, ketika Ukraine berkata Moscow telah mengerahkan lebih 90,000 tentera di sempadannya.

Kempen yang dirancang itu boleh menjadi serangan barisan hadapan yang pelbagai dan melibatkan seramai 175,000 tentera, lapor Washington Post yang memetik sumber pegawai tentera Amerika Syarikat (AS) dan dokumen perisikan.

“Perancangan itu melibatkan pergerakan meluas 100 batalion taktikal dengan anggaran 175,000 kakitangan, bersama-sama dengan perisai, artileri dan peralatan berat yang lain,” kata seorang pegawai.

Dokumen perisikan yang diperoleh menunjukkan Russia mengumpul pasukan tenteranya di empat lokasi. Moscow telah mengerahkan 50 kumpulan taktikal medan perang serta kereta kebal dan meriam, menurut dokumen dan gambar satelit yang tidak diklasifikasikan.

CNN pula melaporkan Russia turut menempatkan unit perubatan dan bekalan minyak yang mencukupi kepada tenteranya di barisan hadapan di sempadan Ukraine.

Awal hari ini, Menteri Pertahanan Ukraine, Oleksiy Reznikov berkata hampir 94,000 askar Russia kini ditempatkan di sempadan dengan Ukraine sambil memberi amaran Russia akan melancarkan serangan besar-besaran pada Januari tahun depan.

AS turut memberi amaran kepada Russia terhadap sebarang tindakan ketenteraan ke atas Ukraine dan menggesa Moscow memenuhi komitment di bawah Perjanjian Minsk.

Presiden Joe Biden pula berkata beliau bekerja keras menyediakan satu set initiatif bagi memastikan Russia berdepan kesukaran kemungkinan melakukan serangan ke atas Ukraine.

Biden berkata beliau sentiasa berhubung dengan sekutu AS di Eropah melalui Setiausaha Negara Antony Blinken dan Penasihat Keselamatan Jake Sullivan.

“Apa yang saya lakukan ialah menyusun apa yang saya percaya akan menjadi set inisiatif yang paling komprehensif dan bermakna untuk menjadikannya sangat, sangat sukar bagi Vladimir Putin untuk meneruskan dan melakukan apa yang orang bimbang dia mungkin lakukan. Itu sedang dimainkan sekarang,” katanya. – Agensi


UMNO ada masalah, PH lagi teruk, kata Presiden PAS

Presiden PAS Tan Sri Abdul Hadi Awang mengingatkan bahawa serangan terhadap pemikiran menyebabkan ramai orang Islam yang menjadi jahil terhadap agama sendiri, khususnya berkaitan politik.

Menurutnya musuh politik menggunakan pelbagai pendekatan, termasuk media untuk melemah dan menghina Islam.

“Malangnya kita menghadapi orang Islam yang jahil agama, tak tahu agama dia sendiri. PRU14 pilih orang bukan-Islam jadi wakil rakyat, pilih orang Liberal menjadi wakil rakyat. Berlaku kerajaan yang kacau bilau, kerajaan Pakatan Harapan (PH), yang lebih teruk daripada UMNO.

“UMNO ada masalah, tapi PH lebih mencabar Islam, mencabar Perlembagaan, mencabar Raja-raja. Gejala-gejala menghina Islam. Ini kerana kejahilan orang Islam. Kita mesti bersabar menghadapi kejahilan orang Islam,” katanya menurut Harakah.

Beliau berkata demikian ketika berucap menyampaikan Amanat Khas Presiden dan Taklimat Kerajaan Negeri Kedah di Kompleks PAS Kedah, Kota Sarang Semut, Kedah, malam tadi malam tadi.

Ahli Parlimen Marang itu berkata serangan pemikiran menyebabkan ramai orang Islam jahil agama sendiri khususnya berkaitan politik di mana musuh juga aktif menggunakan media dan jentera untuk melemah dan menghina Islam.

Namun Abdul Hadi mengingatkan pejuang Islam supaya bersabar walaupun sakit hati terhadap perbuatan menghina agama.

“Untuk menzahirkan Islam ini mengatasi segala yang lain, tanggungjawab kita memenangkan Islam, mendaulatkan Islam. Allah Taala janji nak bagi kemenangan. Mesti sabar menghadapi kejahatan lawan kita. Kita mesti bijak.

“(Adakan) ribat. Ribat ni termasuklah tunggu sembahyang jemaah, untuk beribadat, tunggu majlis ilmu, menyediakan kekuatan. Ribat, tunggu pangkalan, dalam perjuangan Islam di sempadan, keselamatan, perbekalan, muslimin, muslimat, ada tugas-tugas dia dalam perjuangan, ini ribat.

“Bertugas tubuh cawangan, bertugas kuatkan pentadbiran, bertugas, macam-macam tugas. Termasuk keselamatan. Ini ribat,” katanya sambil menyenaraikan beberapa hadis berkaitan,” katanya.


Fitnah: Charles Santiago minta maaf pada Dr Zakir Naik

Bekas Ahli Parlimen Klang, Charles Santiago hari ini memohon maaf secara terbuka kepada pendakwah, Dr Zakir Naik Mahkamah Tinggi Kuala Lumpur hari ini kerana memfitnah pada satu ceramah, empat tahun lalu.

Hakim Datuk Akhtar Tahir memutuskan kenyataan Charles dalam ceramah bertajuk ‘Liberation Tigers of Tamil Eelam (LTTE)’ pada 25 November 2019 memfitnah Zakir.

Bagaimanapun kata Akhtar, kenyataan fitnah itu  tidak mencemarkan imej dan reputasi Zakir selaku plaintif sebaliknya ia meningkatkan reputasinya sebagai seorang yang berpengaruh di negara ini.

“Oleh itu mahkamah memutuskan plaintif (Zakir) tidak berhak mendapat sebarang ganti rugi tetapi oleh kerana kenyataan berkenaan adalah fitnah, mahkamah mengarahkan defendan (Charles) memohon maaf secara terbuka atas kenyataan yang mengaitkan plaintif dengan penahanan dua ahli DAP,” katanya, lapor BH.

Selesai membaca penghakimannya itu, hakim kemudian memanggil Zakir dan Charles untuk tampil ke hadapan dan mengarahkan Charles meminta maaf secara terbuka kepada Zakir.

“Saya mohon maaf atas kenyataan berkenaan,” kata Charles kepada Zakir.

Akhtar kemudian bertanya kepada Zakir sama ada beliau menerima permohonan maaf berkenaan, Zakir menjawab, “ya, saya terima.”

Kenyataan itu diterbitkan dalam portal FMT bertajuk ‘Critcism of Zakir Naik may have led to LTTE arrest says MP’ yang memetik kenyataan Charles mengenai penahanan dua ahli DAP pada 10 Oktober 2020 menjelang belanjawan dibentangkan di Parlimen.

Kata Akhtar, Charles mencadangkan penahanan itu mungkin sebagai tindak balas terhadap kritikan dan pelbagai laporan polis yang dibuat terhadap Zakir dan itu satu amaran kepada masyarakat India.

Katanya, selain daripada hanya menafikan membuat kenyataan itu, mahkamah menyatakan defendan gagal secara efektif dalam mencabar apa yang dinyatakan dalam artikel berkenaan lalu mahkamah menyimpulkan bahawa kenyataan itu sememangnya dibuat oleh defendan.

“Walaupun defendan menyatakan ia tidak ditujukan kepada plaintif, kenyataan berkenaan adalah serampang dua mata iaitu satu ditujukan kepada polis dan kerajaan dan satu lagi ditujukan kepada plaintif.

“Implikasi daripada kenyataan terhadap plaintif itu ialah plaintif mempunyai pengaruh terhadap polis dan kerajaan dalam penahanan dua ahli DAP berkenaan.

“Walaupun kenyataan itu ungkapan pendapat defendan, ia bersifat spekulatif dan belum disahkan serta tiada sebarang keterangan oleh defendan yang membuktikan kesahihannya. Oleh itu, Mahkamah memutuskan bahawa kenyataan ini memfitnah plaintif,” katanya.


Selepas PM tak layan kes mahkamah Zahid tarik sokongan, kata Nazri

Veteran UMNO Datuk Seri Nazri Aziz sudah melihat langkah terburu-buru Presiden UMNO Zahid Hamidi mendesak Ahli-Ahli Parlimen Barisan Nasional (BN) keluar daripada kerajaan Perikatan Nasional (PN) ada kaitan dengan kes mahkamahnya.

Beliau yang juga seorang peguam berterima kasih kepada Perdana Menteri Tan Sri Muhyiddin Yassin kerana ketegasan dan semangat untuk tidak membenarkan kerajaan mencampuri urusan pendakwaan kes mahkamah yang sedang dihadapi beberapa pemimpin UMNO sekarang.

Nazri mengulas pendedahan Perdana Menteri bahawa beliau didesak campur tangan untuk membebaskan beberapa individu politik daripada tuduhan mahkamah. Keengganan dan ketegasan Muhyiddin menjadi punca Zahid dan beberapa pemimpin UMNO menarik sokongan kepada kerajaan PN dan Perdana Menteri.

Mengulas lagi perkara itu, Nazri yang juga Ahli Parlimen Padang Rengas berkata pendedahan Muhyiddin itu membuktikan kebimbangan Ahli-Ahli Parlimen BN, termasuk Zahid, terhadap kes mahkamah yang sedang mereka hadapi.

“Sebab itu kita sudah menjangkakan apabila Zahid mengambil langkah terburu-buru mendesak Ahli Parlimen BN keluar daripada kerajaan PN kerana ini ada kaitan dengan kes pendakwaan mahkamah dihadapi beliau yang akan berlangsung bulan ini,” katanya kepada Agenda Daily dalam satu pertemuan hari ini.

Dalam pemerhatiannya sebagai peguam, Nazri berkata Zahid sudah menjangka beliau akan disabitkan bersalah.

“Justeru, kalau dihukum pada saat UMNO membuat keputusan menarik sokongan kepada kerajaan PN, maka beliau boleh menggunakan alasan dianiaya kerajaan susulan tindakan politik yang dibuatnya,” kata Nazri lagi.

Zahid dan rakan karibnya yang juga bekas Perdana Menteri Najib Razak diheret ke mahkamah pada 2019 selepas Barisan Nasional (BN) kalah teruk dalam Pilihan Raya Umum Ke-14, kepada Pakatan Harapan yang diketuai Tun Dr Mahathir Mohamad.

Beberapa bulan selepas terbentuknya kerajaan PH, Zahid dan Najib serta beberapa pemimpin UMNO dituduh di mahkamah atas tuduhan jenayah membabitkan berbilion-bilion ringgit wang negara yang diseleweng, rasuah, penyalahgunaan kuasa dan pengubahan wang haram.

Zahid yang menghadapi 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.

Perbicaraan kesnya telah bermula sejak 2019 lagi ketika pentadbiran PH. Selepas 22 bulan memerintah PH tumbang dan kerajaan PN dibentuk setelah Zahid dan UMNO memberi sokongan kepada Muhyiddin sebagai Perdana Menteri.

Di sebalik sokongan itu, Zahid berharap Muhyiddin akan menghulurkan ‘bantuan’ terhadap 47 tuduhan yang dihadapinya itu. Tetapi ianya tidak berlaku, sebaliknya Zahid dihadapkan pula ke Mahkamah Tinggi Shah Alam atas 33 pertuduhan menerima rasuah bernilai jutaan ringgit berkaitan kontrak mengendalikan Perkhidmatan One Stop Centre (OSC) di China dan Sistem VLN.

Sementara Najib pula sudah dijatuhi hukuman penjara dan denda atas tuduhan berkaitan dana SRC International. Kesnya kini berada di Mahkamah Rayuan untuk diputuskan.


Gesa bantu rakyat dan henti berpolitik, TPM tegur siapa?

Semua pihak termasuk ahli politik digesa membantu rakyat dan berhenti berpolitik pada ketika negara sedang berdepan krisis pandemik, kata Timbalan Perdana Menteri selepas kontroversi tindakan segelintir pemimpin UMNO yang cuba menjatuhkan kerajaan Perikatan Nasional (PN).

Datuk Seri Ismail Sabri Yaakob berkata tindakan berpolitik semasa rakyat sedang berdepan kesusahan adalah tidak wajar sama sekali dan fokus sepatutnya ditumpukan ke arah usaha menangani Covid-19 yang sedang didepani negara ketika ini.

“Janganlah kita berpolitik dalam keadaan sekarang ini kerana rakyat sedang mengalami kesusahan dan memerlukan fokus sepenuhnya bukan sahaja daripada kerajaan tetapi juga parti-parti politik supaya kita dapat membantu rakyat,” katanya lapor Bernama.

Ismail Sabri terdahulu melawat Projek Perumahan Rakyat (PPR) Kerinchi yang dikenakan Perintah Kawalan Pergerakan Diperketatkan (PKPD) hari ini.

Tegasnya, semua pihak perlu menyokong usaha-usaha dan strategi yang sedang dilakukan kerajaan untuk melawan Covid-19 bagi memastikan rangka ke arah pemulihan negara dapat dicapai dengan segera.

“Sekarang ini fokus kita mestilah membantu rakyat yang sedang dalam kesusahan dan dalam masa yang sama strategi untuk menentang COVID-19 ini perlu juga disokong oleh semua,” katanya lagi.

Turut hadir Menteri Pembangunan Wanita, Keluarga dan Masyarakat Datuk Seri Rina Mohd Harun.

Suhu politik negara kembali hangat susulan tindakan UMNO menerusi Presidennya, Datuk Seri Ahmad Zahid Hamidi selepas Mesyuarat Tertinggi pada Rabu membuat keputusan menarik sokongan terhadap kerajaan dan mendesak Perdana Menteri Tan Sri Muhyiddin Yassin supaya berundur.

Zahid berterusan memberi tekanan terhadap kerajaan PN dan mahu meneruskan cita-cita jajaran baharu yang diwar-warkannya sebelum ini.

Zahid dan rakan karibnya, Datuk Seri Najib Razak sebelum ini yang terpalit dengan pakatan sulit dengan Ketua Pembangkang, Datuk Seri Anwar Ibrahim kini sedang merancang ke arah pembentukan jajaran baharu, ia termasuk kerjasama dengan DAP.

Tular juga sebelum ini surat sokongan kedua-dua mereka yang menyokong Anwar dan klip audio perbualan pakatan sulit Zahid bersama Anwar.


Bangkok akan mulakan suntikan dos keempat vaksin Covid-19

Pentadbiran Metropolitan Bangkok (BMA) akan memulakan suntikan vaksin dos keempat kepada golongan berisiko terdedah kepada jangkitan Covid-19, khususnya varian Omicron, susulan kelulusan diberikan Jabatan Kawalan Penyakit (DDC) negara itu.

Suntikan keempat itu akan dilakukan tiga bulan setelah suntikan dos ketiga, kata Ketua Pengarah DDC Dr Opas Karnkawinpong.

Sebagai contoh, katanya, individu yang menerima suntikan dos pertama dan kedua vaksin Sinovac serta AstraZeneca bagi dos ketiga dan keempat, akan menerima sama ada AstraZeneca atau Pfizer bagi dos keempat.

Mengulas perkara itu, Gabenor Bangkok, Aswin Kwanmuang berkata individu dewasa berumur 60 tahun dan ke atas, penghidap penyakit kronik, kakitangan perubatan serta petugas barisan hadapan akan diberi keutamaan menerima suntikan dos keempat bagi memulihkan semula imuniti mereka.

“BMA akan memaklumkan kepada orang ramai mengenai suntikan dos keempat itu apabila pelan perlaksanaannya diluluskan nanti,” katanya.

Minggu lalu, Israel mengumumkan pemberian suntikan dos keempat vaksin Covid-19, serta-merta kepada golongan berumur 60 tahun ke atas, pekerja perubatan dan individu yang mempunyai sistem imun lemah, sebagai salah satu usaha untuk melindungi rakyatnya daripada jangkitan Omicron.

Pakar virologi di Universiti Chulalongkorn, Yong Poovorawan membangkitkan kerisauan bahawa jangkitan Omicron bakal menular dengan lebih meluas di seluruh Thailand selepas cuti Tahun Baharu ini.

“Oleh itu, orang ramai perlu sentiasa mematuhi protokol untuk mencegah penularan virus tersebut,” katanya.

Selain itu, Kementerian Kesihatan Awam Thailand turut mendedahkan beberapa langkah bagi menangani potensi penularan Covid-19 yang disebabkan oleh Omicron pada tahun depan.

Sehingga kini, Thailand sudah melaporkan lebih 200 kes melibatkan varian Omicron di 10 wilayah termasuk di Kalasin, Pattani dan Bangkok.

Hari ini, Thailand merekodkan 2,305 kes baharu dan 32 kematian akibat jangkitan Covid-19, menjadikan angka kes di negara itu mencecah 2,214,712 dan 21,630 korban sejak tahun lalu. – Agensi


Empat lagi kluster pendidikan dikesan di tiga negeri semalam

Empat lagi kluster pendidikan Covid-19, dua berkaitan tempat kerja dan masing-masing satu kumpulab berisiko tinggi serta komuniti dikesan dalam tempoh 24 jam semalam.

Menurut Kementerian Kesihatan (KKM), empat kluster pendidikan itu dilaporkan Pulau Pinang, Negeri Sembilan dan Pahang, manakala kluster tempat kerja di Kedah serta Johor.

Kluster kumpulan berisiko tinggi juga dilaporkan di Johor, manakala kluster komuniti di Pahang.

Di Pulau Pinang, dua kluster pendidikan dilaporkan ialah Kluster Jalan Pekan Darat di Seberang Perai Utara membabitkan sembilan kes, dan Kluster Jalan Damai Bukit Mertajam, Seberang Perai Tengah (31 kes).

Kluster pendidikan di Negeri Sembilan membabitkan Kluster Jalan Idaman Villa di Seremban sebanyak 15 kes, manakala Kluster Kuala Kerdau, Temerloh, Pahang melibatkan 20 kes.

Kluster tempat kerja iaitu Kluster Dah Lapan Industri Kulim melibatkan daerah Kulim, Baling, Kuala Muda serta Kubang Pasu, membabitkan 74 kes, manakala Kluster Tanjung Sembrong 2, Batu Pahat, Johor (26 kes).

Kluster kumpulan berisiko tinggi pula membabitkan Kluster Jalan Persiaran Abu Bakar Sultan 2, Johor Bahru melibatkan sembilan kes, dan Kluster Lorong Permai Kanan (komuniti) di Rompin dengan 16 kes.


Pengenalan cukai vape antara tumpuan dalam pembentangan Bajet 2023

Pencukaian ke atas produk vape boleh dilaksanakan selepas Kementerian Kesihatan (KKM) selesai meneliti isu perundangan berkaitan bahan itu, kata Timbalan Menteri Kewangan, Steven Sim Chee Keong.

Pengenalan cukai ke atas produk vape mungkin akan diumumkan dalam Bajet 2023 yang akan dibentangkan nanti.

“KKM sedang meneliti perundangan tersebut dan mungkin ada pengumuman dalam bajet (Belanjawan 2023).

“Jika perundangan tersebut diluluskan, saya menjemput sokongan di sebelah sana (pembangkang) kalau diluluskan, mungkin vape boleh dicukaikan,” katanya pada sesi soal jawab di Dewan Rakyat hari ini, lapor Bernama.

Beliau menjawab soalan tambahan Datuk Wan Saifulruddin Wan Jan (PN-Tasek Gelugor) yang ingin tahu sama ada kerajaan bercadang untuk mengenakan cukai vape bagi menambah sumber pendapatan negara.

Menjawab soalan asal Wan Saifulruddin mengenai anggaran kerugian hasil cukai akibat penyeludupan produk tembakau rokok dan produk beralkohol, Sim berkata berdasarkan pengiraan rampasan, kerugian dianggarkan RM353 juta pada 2021 dan RM364 juta (2022).

“Namun mengikut perkiraan industri dan melalui laporan-laporan yang telah dikemukakan kepada kerajaan, sudah tentu lebih besar lagi dan berkemungkinan mencecah sehingga RM5 bilion setahun,” katanya.

Beliau berkata kerajaan komited dalam mempertingkatkan lagi usaha membanteras penyeludupan rokok dan minuman keras bagi mengekang ketirisan hasil dan menyelesai atau menumpaskan sindiket-sindiket jenayah tersebut.

Menurutnya, pelbagai kaedah kawalan dan penguatkuasaan telah dilaksanakan bagi menangani isu tersebut antaranya mengehadkan aktiviti transhipment (pemindahan kapal) rokok kepada pelabuhan tertentu sahaja, membenarkan penggunaan kontena yang berstandard ISO sahaja dan melarang penggunaan bot-bot kecil termasuk bot jenis kumpit.


PRU-15 : AWAS! ‘scammer’ buat hal

Menjelang Pilihan Raya Umum ke-15 (PRU-15) yang bakal berlangsung kurang 20 hari lagi, ada juga pihak yang mengambil kesempatan mencuba nasib untuk menipu pengundi.

Tersebar hari ini taktik terbaharu ‘scammer’ mengumpan pengundi dengan menawarkan tambang pulang ke kampung untuk mengundi namun perlu mendedahkan nombor kad pengenalan (IC) dan akaun bank.

“Berhati-hati sekarang dengan taktik baharu daripada ‘scammer’. Tadi saya dapat panggilan telefon katanya daripada Perikatan Nasional.

“Tanya fasal persediaan pilihan raya umum, nak buat semakan. Minta nombor IC, nak bagi duit tambang, minta nombor akaun bank.

“Hati-hati ya. ‘Scammer’ cepat saja ambil kesempatan,” mesej yang tular itu.

Suruhanjaya Pilihan Raya (SPR) pada 20 Oktober 2022 menetapkan 19 November 2022 sebagai tarikh pemilih akan membuang undi bagi PRU-15.

Sementara tarikh penamaan calon ditetapkan pada 5 November 2022 (Sabtu ini) dan pengundian awal pula 15 November 2022 depan.


Rakan baik Najib – Jho Low dihalang lupus aset AS$1.03 bilion

1Malaysia Development Berhad (1MDB) dan satu anak syarikatnya memperoleh perintah injunksi daripada Mahkamah Tinggi di sini untuk menghalang ahli perniagaan dalam buruan Low Taek Jho atau ‘Jho Low’, melupus atau mengurangkan nilai mana-mana asetnya di Malaysia berjumlah AS$1.03 bilion.

Berdasarkan dokumen yang diperoleh media menerusi sistem kehakiman, bapa Jho Low Tan Sri Larry Low Hock Peng, turut dihalang daripada mengalihkan, melupus atau mengurangkan nilai mana-mana asetnya di Malaysia berjumlah AS$401.5 juta, lapor Bernama.

Keputusan itu dibuat Hakim Hayatul Akmal Abdul Aziz dalam prosiding dalam talian semalam, selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified Investment Company Limited (sebelum ini dikenali sebagai 1MDB Global Investments Limited), yang merupakan plaintif pertama dan kelima dalam kes saman 1MDB terhadap Jho Low, bapanya serta beberapa individu lain.

Injunksi mareva adalah perintah menghalang seseorang daripada melupuskan harta sementara kes sedang berjalan.

Injunksi tersebut juga mengehadkan Jho Low dan bapanya mengeluarkan wang tidak melebihi RM20,000 sebulan setiap seorang, yang diperlukan mereka untuk perbelanjaan sara hidup serta perbelanjaan guaman.

Sekiranya mereka memerlukan lebih daripada jumlah tersebut, mereka perlu mendapatkan kebenaran bertulis daripada peguam 1MDB dan Global Diversified.

Perintah itu juga menyatakan, Jho Low dan bapanya mestilah membuat pendedahan secara bertulis kepada 1MDB dan Global Diversified berhubung aset mereka, masing-masing pada nilai AS$1.03 bilion dan AS$401.5 juta sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Mereka hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit, dan disampaikan kepada peguam plaintif pertama dan kelima dalam masa empat belas hari selepas perintah tersebut disampaikan kepada peguam mewakili dua beranak berkenaan.

Jika keseluruhan nilai bebas daripada gadaian atau apa-apa sekuriti aset-aset Jho Low di negara ini melebihi jumlah AS$1.03 bilion, beliau boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada AS$1.03 bilion, manakala bapanya tidak kurang daripada AS$401.5 juta.

Perintah tersebut juga menyatakan bahawa mana-mana individu dalam prosiding ini atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah, di mana mereka boleh dikenakan tindakan menghina mahkamah jika berbuat demikian.

Perintah itu berkuat kuasa sehingga mahkamah mendengar permohonan injunksi inter-parte (dua pihak) pada 29 Mac.

Seorang peguam Tetuan Skrine yang mewakili 1MDB ketika dihubungi mengesahkan keputusan mahkamah itu.

Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited, memfailkan saman AS$3.7837 bilion terhadap Jho Low; bapanya; ibunya Puan Sri Goh Gaik Ewe; kakak Jho Low, May Lin; adik lelakinya Taek Szen serta rakan sekutunya Eric Tan Kim Loong.

Berdasarkan writ itu, 1MDB menuntut AS$661 juta daripada Jho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Tan serta AS$325 juta daripada Jho Low dan ayahnya.

1MDB Global Investments Limited pula menuntut US$630 juta daripada Hock Peng, Jho Low dan Tan serta US$2 juta daripada Taek Szen, Jho Low dan Tan.

Plaintif turut menuntut US$3.5 juta daripada May Lin and Jho Low serta US$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain US$25.5 juta daripada Jho Low, Tan, Hock Peng dan Taek Szen.

Sebelum ini, pada Februari lalu, Mahkamah Tinggi turut melarang bekas Perdana Menteri Datuk Seri Najib Razak daripada mengalihkan, melupuskan, mengendalikan atau mengurangkan nilai asetnya di dalam negara sehingga pada nilai AS$681 juta.

Bekas Perdana Menteri juga tidak dibenarkan mengeluarkan wang melebihi RM100,000 sebulan daripada akaunnya untuk perbelanjaan sara hidup biasa dan perbelanjaan guaman.

Perintah itu dikeluarkan oleh Pesuruhjaya Kehakiman Atan Mustaffa Yussof Ahmad selepas membenarkan permohonan injunksi mareva sebelah pihak yang dimohon 1MDB dan anak syarikatnya, Global Diversified Investment Company Limited.


Bukan Najib seorang patut berasa malu…

Tanda-tanda perpecahan semakin ketara antara parti-parti politik Melayu bilamana Presiden Parti Pribumi Bersatu Malaysia (Bersatu), Tan Sri Muhyiddin Yassin menyelar bekas Perdana Menteri, Datuk Seri Najib Razak, dengan mengatakan beliau tidak tahu malu dan tiada maruah diri.

“Awak telah pun disabitkan di mahkamah atas jenayah berat. Sekurang-kurangnya adalah rasa malu. Dalam Islam, malu adalah sebahagian daripada iman.

“Malangnya, dalam UMNO, orang lelaki ini yang telah disabitkan dengan kesalahan berat yang disifatkan [oleh hakim bicara] sebagai ‘memalukan negara’) sebaliknya diletakkan paling atas sebagai bos, dengan sorakan ‘Malu apa, bossku!’ [Perlu apa untuk malu, Bos?]. Di manakah iman anda? Di mana maruah anda?”.

Saya bukannya peminat Muhyiddin tetapi memang tepatlah panggilan beliau terhadap Najib kerana dia langsung tidak ada perasaan malu. Najib didapati bersalah oleh mahkamah atas tujuh pertuduhan salah guna kuasa, pecah amanah jenayah dan pengubahan wang haram.

Dia dijatuhi hukuman penjara 72 tahun tetapi memandangkan hukuman itu berjalan serentak, dia hanya akan menjalani hukuman 12 tahun. Selain itu, dia didenda RM210 juta. Empat hakim kesemuanya (satu di Mahkamah Tinggi dan tiga di Mahkamah Rayuan) mendapati dia bersalah atas tuduhan-tuduhan tersebut.

Sudah terang lagi bersuluh bahawa dia bersalah dan alasan ‘tidak bersalah-sehingga-terbukti-bersalah’ tidak boleh lagi dipakai dalam kes Najib ini. Dia seorang penjenayah yang telah disabitkan kesalahan, diikat jamin RM1 juta sementara menunggu rayuan di Mahkamah Persekutuan.

Dia tidak pernah berasa menyesal dan bersalah atas perbuatannya malah dia ke hulu ke hilir di hadapan khalayak ramai, dia berpura-pura menjadi seorang yang baik dan jujur daripada pihak lawan. Begitu keji sekali perlakuannya.

Tetapi bukan Najib sahaja yang patut merasa malu. Setiap orang yang memeluknya, meraikannya, mengalu-alukannya atau memuliakannya walaupun dia telah disabitkan kesalahannya, patut merasa benar-benar malu dengan diri mereka sendiri.

Apabila pemimpin MCA dan MIC memuja-muja Najib, seperti yang mereka lakukan di rumah terbuka Tahun Baharu Cina MCA dan ketika sambutan Thaipusam – mereka menghantar mesej jelas bahawa sabitannya, pengkhianatannya terhadap kepercayaan pengundi dan mencuri dana awam, tidak penting. Muka tak malu sungguh.

UMNO sebenarnya sudah lama kehilangan jiwa dan kompas moralnya. Pemimpin dan ahli-ahli mereka terus memuja penjenayah yang telah disabitkan kesalahan ini, menugaskannya untuk mengetuai kempen pilihan raya dan menyokongnya pada setiap masa.

Silap pemimpin UMNO seperti Hishammuddin Hussein, Khairy Jamaluddin dan Mohamad Hasan yang terus berdiam diri amat memualkan sekali. Jelas sekali, kuasa dan kedudukan lebih penting daripada maruah dan patriotisme.

Dan apa yang kita boleh kata daripada sikap Perdana Menteri Datuk Seri Ismail Sabri Yaakob apabila beliau menerima Najib di pejabatnya dan kemudian mengumumkan: “Najib komited untuk menyumbangkan masa, tenaga dan ideanya sebagai satu pasukan dalam Keluarga Malaysia”.

Adakah Ismail Sabri pernah bertanya pada dirinya sendiri sama ada betul dari segi moral untuk seorang perdana menteri menerima penjenayah yang telah disabitkan dengan jenayah serius di pejabatnya?

Selain itu, di manakah komitmen Najib kepada Keluarga Malaysia apabila beliau menyeleweng RM42 juta daripada dana persaraan rakyat Malaysia yang telah bekerja keras?

PAS sebagai sebuah parti Islam, pun sama sahaja perlakuannya. Pemimpin PAS mungkin menentang Najib sekarang ini kerana dia mengancam untuk membatalkan rancangan PAS yang telah disusun dengan teliti untuk mengukuhkan kedudukan PAS dalam Kerajaan Persekutuan, tetapi kita jangan lupa bahawa seluruh kepimpinan tertinggi PAS melawat Najib sejurus selepas dia pertama kali disabitkan dengan tuduhan jenayah berat itu pada Julai 2020 untuk menunjukkan solidariti dan sokongan kepadanya.

Dalam memperlihatkan sikap keagamaan mereka, mereka sanggup meninggalkan prinsip dan integriti untuk bersimpati dengan penjenayah ini demi kepentingan politik mereka. Kenyataan Muhyiddin bahawa “dalam Islam, malu adalah sebahagian daripada iman” sepatutnya terpakai bukan sahaja pada Najib tetapi pada PAS sendiri.

Malangnya, bukan sahaja semua ahli politik yang tidak berani dan tidak berprinsip yang mesti menundukkan kepala kerana malu – kita pengundi negara ini pun patut berasa malu dengan diri sendiri juga kerana kita, sama ada terlalu naif atau tidak mengambil berat, gagal membuat sesuatu terhadap ahli-ahli politik yang korup.

Dengan undi yang kita berikan kepada mereka, secara tidak langsung kita memperkasa rasuah dan penyalahgunaan kuasa yang selama ini telah menindas kita dan kehidupan kita.

Bagaimanakah kita boleh bercakap tentang kebanggaan negara atau mendabik dada bila kita terus meletakkan mereka yang korup di atas sana, tidak mengasingkan mereka atau memalukan mereka?

Dalam pilihan raya negeri Melaka yang lalu, Tun Dr Mahathir Mohamad yang tidak pernah berkompromi dengan jenayah Najib – telah melontarkan satu persoalan – “Adakah mungkin mereka [pengundi] telah melupakan jenayah yang dilakukan oleh Najib? Atau adakah mereka telah memaafkannya?

Atau adakah kerana mereka percaya dakwaannya bahawa dia tidak bersalah? Atau adakah kerana para pengundi tidak ambil peduli langsung bahawa mereka yang korup ini boleh diterima kerana mereka mendapat sesuatu untuk diri mereka sendiri daripada pemimpin yang korup ini?”

Walau apa pun pandangan anda tentang Dr Mahathir, soalan beliau perlu dijawab.

Dennis Ignatius
Rencana ini dipetik daripada dennisignatius.com

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Calon PKR Sg Buloh yang juga bekas bendahari agung MIC pernah ada kes mahkamah

PKR semalam mengumumkan sedang menimbang untuk menukar calonnya di kerusi Parlimen Sungai Buloh selepas Barisan Nasional (BN) meletakkan, Khairy Jamaluddin Abu Bakar  di kawasan tersebut baru-baru ini.

Calon PKR di Sungai Buloh adalah Datuk R Ramanan adalah bekas bendahari agung MIC yang meletak jawatan pada 2014 ekoran kes penipuan yang dihadapinya di Mahkamah Tinggi sebelum ini.

Terdahulu, Timbalan Presiden PKR, Rafizi Ramli dalam ciapan di Twitter berkata bakal mengadakan perbincangan dengan Presiden PKR, Datuk Seri Anwar Ibrahim berkaitan hal berkenaan.

“Saya akan berbincang dengan @anwaribrahim mengenai maklum balas pengundi di Sg (Sungai) Buloh mengenai calon PKR setakat ini.

“Saya hargai semua pandangan. Keputusan akhir adalah keputusan beliau (Anwar) sebagai Presiden parti,” ciap Rafizi semalam.

PKR nampaknya sudah menyedari kesilapan yang dibuat apabila meletak seorang calon yang pernah mempunyai kes mahkamah sebelum ini.

Pada 2014 lalu, Mahkamah Tinggi memerintahkan Ramanan mengembalikan RM5.5 juta kepada pakar psikiatri Tan Sri Dr M. Mahadevan.

Ramanan didakwa memperdaya Mahadevan dengan memberitahu beliau boleh mendapatkan semula hutang RM26 juta daripada Kementerian Pertahanan.

Untuk rekod, Ramanan merupakan Timbalan Ketua Penerangan 1 PKR.

Dalam pada itu, media melaporkan Pengerusi Pakatan Harapan (PH) Selangor, Datuk Seri Amirudin Shari berkata setakat ini Ramanan kekal sebagai calon di Sungai Buloh dan tiada perubahan setakat ini.

“Setakat ini PH Selangor meneruskan pengumuman calon di majlis ini seperti yang dirancang.

“Kita yakin (hasil) perbincangan yang panjang telah diumumkan sebelum ini dan masing-masing perlu patuh dan akur dengan beberapa keputusan yang telah dibuat,” katanya dipetik laporan Sinar Harian semalam.


SUHAKAM bantah SOSMA, penahanan tanpa bicara

Suruhanjaya Hak Asasi Manusia Malaysia (SUHAKAM) menzahirkan kebimbangan terhadap kenyataan Menteri Dalam Negeri mengenai keperluan Akta Kesalahan Keselamatan (Langkah-Langkah Khas) 2012 (SOSMA) dalam membanteras kegiatan jenayah terancang.

Pengerusinya Prof Datuk Dr Rahmat Mohamad berkata walaupun suruhanjaya itu memahami bahawa SOSMA diwujudkan di bawah kuasa khas Perkara 149 Perlembagaan Persekutuan, SUHAKAM bimbang dengan peruntukan Seksyen 4 (SOSMA) yang mana tangkapan, penahanan dan penambahan tempoh tahanan tidak memerlukan pemantauan kehakiman.

“Ketiadaan pemantauan kehakiman boleh membuka peluang bagi kebebasan badan eksekutif dan polis untuk menyalahgunakan kuasa tersebut terhadap rakyat, pembela hak asasi manusia dan pembangkang politik.

“SUHAKAM berpandangan bahawa terdapat keperluan untuk semak dan imbang kuasa pihak yang manjalankan siasatan semasa dalam tahanan. Keseimbangan perlu dicapai antara keperluan untuk melindungi negara daripada ancaman keselamatan dan mempertahankan hak asasi manusia,” katanya dalam satu kenyataan hari ini.

Sehubungan itu, Dr Rahmat mengulangi gesaan untuk mewujudkan keseimbangan dalam undang-undang yang bertujuan melindungi kedaulatan dan prinsip-prinsip hak asasi manusia.

Menurutnya hak asasi manusia dan keselamatan negara bukanlah saling eksklusif, dan ia tidak bercanggah antara satu sama lain. Sebaliknya, ia saling berkaitan dan saling melengkapi.

“SUHAKAM mengekalkan pendirian yang konsisten mengenai undang-undang keselamatan berkaitan dengan penahanan tanpa bicara, bahawa ia adalah bertentangan dengan prinsip utama hak asasi manusia.

“Kebebasan daripada penahanan yang sewenang-wenangnya, hak untuk perbicaraan yang adil dan hak kepada ketenteraman sosial dan antarabangsa yang dapat direalisasikan sepenuhnya dijamin oleh Perlembagaan Persekutuan dan Perisytiharan Hak Asasi Manusia Sejagat,” katanya.


Belum ada keputusan muktamad berhubung kerjasama, kata Zahid pula

Datuk Seri Ahmad Zahid Hamidi membuat pusingan-U apabila mengumumkan setakat ini masih tiada keputusan muktamad diputuskan berhubung sebarang bentuk kerjasama dengan parti-parti lain bagi menghadapi Pilihan Raya Negeri (PRN) Melaka.

Kenyataan terbaharu Presiden UMNO itu menimbulkan kekeliruan walhal sebelum ini dengan penuh berkeyakinan menegaskan tiada sebarang kerjasama dengan Bersatu dan PAS dalam PRN Melaka mahu pun pilihan raya umum, malah mengumumkan akan masuk bertanding secara solo.

“Bahawa keputusan muktamad untuk UMNO dan Barisan Nasional (BN) bekerjasama dengan mana-mana pihak belum diputuskan,” katanya semasa sidang media sejurus perasmian jentera parti itu di Melaka hari ini.

Nada Zahid yang sebelum ini angkuh dan bongkak berubah sejurus turun ke Melaka dan melihat sendiri persediaan parti tersebut bagi menghadapi PRN Melaka.

Perikatan Nasional (PN) tidak mahu menunggu keputusan UMNO yang banyak berdolak-dalik dan tidak tetap pendirian berhubung kerjasama politik dan sudah menyelesaikan isu pembahagian kerusi dikalangan parti komponen gabungan itu.

Menjelaskan lanjut pemilihan calon yang akan terpilih pada PRN kali ini, Zahid berkata fokus akan tertumpu kepada calon yang boleh membawa kemenangan kepada parti tersebut dan ia akan dibincang dalam Majis Tertinggi BN sebelum pemilihan calon dimuktamadkan.

Suruhanjaya Pilihan Raya (SPR) mengumumkan PRN Melaka akan diadakan dengan penamaan calon akan dilakukan 8 November, manakala pengundian awal ditetapkan 16 November dan hari mengundi pada 20 November.

Kerajaan Melaka pimpinan UMNO dibawah Ketua Menteri Datuk Seri Sulaiman Md Ali jatuh selepas tindakan empat bekas Ahli Dewan Undangan Negeri (ADUN) yang terdiri daripada dua wakil UMNO, satu Bersatu dan satu Bebas menarik sokongan terhadapnya sehingga hilang majoriti.


Misi HM4P kunjungi empat kem pelarian Palestin salur bantuan

Oleh Hiekal Rosli
Jurugambar Agenda Daily yang turut serta dalam HM4P

Misi Humanitarian Mission 4 Palestin (HM4P) anjuran Biro Kebajikan UMNO Malaysia (BKUM) mengunjungi empat kem pelarian di Jordan bagi menyampaikan bantuan makanan dan keperluan asas kepada lebih 1,000 keluarga Palestin semalam.

Pengerusi BKUM yang mengetuai HM4P, Datuk Seri Abdul Azeez Abdul Rahim menyampaikan bantuan itu di kem pelarian Al-Baqa’a; al-Rusaifah; Hitthin; dan Wahadad yang terletak di sekitar ibu negara Jordan itu.

Sumbangan bekalan makanan dan keperluan harian itu mencukupi untuk tempoh sebulan bagi sesebuah keluarga pelarian itu. Ia diagihkan dengan kerjasama Lajnah Zakat Jordan di Al-Baqa’a yang diwakili Hashim Muhammad Al-Titi.

Hadir sama Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya.

Kem Pelarian Palestin Al-Baqa’a antara paling padat di Amman dengan populasi lebih 200,000 penghuni yang majoritinya melarikan diri dari wilayah konflik itu pada 1948 selepas pembentukan negara haram Israel.

Abdul Azeez yang juga Ahli Parlimen Baling berharap sumbangan itu akan meringankan beban pelarian Palestin, termasuk ibu tunggal dan warga emas, ketika mereka turut berdepan kesulitan akibat pandemik Covid-19.

“Kita agihkan 1,000 pek makanan dan barangan keperluan ini di empat kem pelarian sasaran. Oleh kerana mematuhi SOP Covid-19, maka proses agihan hanya dilakukan di Kem Al-Baqa’a dan bantuan selebihnya akan disalurkan Lajnah Zakat Jordan,” katanya.

Pelarian Palestin yang juga ibu tunggal, Nazwa al-Anali dari Khalel, 50, berterima kasih kepada rakyat Malaysia di atas sumbangan itu yang sedikit sebanyak membantu meringankan beban pelarian Palestin di Jordan.

“Semoga bantuan ini bermanfaat untuk semua kerana keadaan sekarang tidak bagus. Insha-Allah,” katanya dilahirkan di Kem Al-Baqa’a pada 1971 selepas ibu bapanya diusir dari tanah Palestin pada 1948 oleh rejim Zionis Israel.

Statistik Agensi Bantuan dan Pekerjaan Pertubuhan Bangsa-Bangsa Bersatu (UNRWA) menyatakan terdapat lebih dua juta pelarian Palestin berdaftar dengan badan dunia itu dan menerima bantuan langsung untuk kelangsungan hidup.

Abdul Azeez yang mengetuai anggota HM4P yang turut disertai jurugambar Agenda Daily, Hiekal Rosli, tiba di Jordan sejak Sabtu lalu sebelum bertolak ke Kaherah hari ini untuk bergabung dengan anggota misi HM4P di Mesir.

Mereka dijangka memasuki Semenanjung Gaza minggu ini, tertakluk kepada kelulusan pihak berkuasa Mesir.

Media melaporkan Mesir akan memudahkan laluan ke Semenanjung Gaza menerusi pintu sempadan di Rafah, kepada pertubuhan bukan kerajaan Malaysia, selepas perbincangan antara Perdana Menteri Tan Sri Muhyiddin Yassin dengan Presiden Mesir Abdel Fatah al-Sisi selain usaha yang digerakkan Menteri Luar, Datuk Seri Hishammuddin Hussein dengan rakat sejawatnya di Kaherah.

Misi HM4P selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Semenanjung Gaza yang diserang tentera Israel bulan lalu.


Arab Saudi bersimpati bencana banjir melanda Malaysia, berhasrat bantu

Menteri Kabinet Arab Saudi Putera Turki bin Mohammad bin Fahd bin Abdulaziz menzahirkan hasrat membantu Malaysia dengan menghulurkan sumbangan dan bantuan kepada rakyat negara ini yang terjejas akibat banjir.

Perkara itu dimaklumkan oleh Menteri Kanan Pertahanan Datuk Seri Hishammuddin Tun Hussein menerusi kenyataan hari ini, menurut laporan Bernama.

“Pagi tadi saya telah dihubungi oleh Putera Turki bin Mohammed bin Fahd bin Abdulaziz, Putera Raja Arab Saudi, yang telah menyatakan hasrat untuk membantu usaha kami bagi menyediakan bantuan dan sumbangan kepada rakyat Malaysia yang terkesan akibat banjir melalui Pusat Bantuan dan Kemanusiaan Raja Salman,” katanya.

Beliau juga berkata Kementerian Pertahanan, melalui Angkatan Tentera Malaysia (ATM), kini memberi tumpuan kepada usaha bantuan pasca banjir dan persediaan bagi menghadapi kemungkinan gelombang kedua bencana itu.

Katanya setakat semalam, seramai 998 anggota dan pegawai ATM iaitu Tentera Darat, Tentera Laut dan Tentera Udara Diraja Malaysia diatur gerak bersama dengan 96 aset pelbagai jenis termasuk trak, bot tempur, enjin sangkut (OBM) serta helikopter EC725 ke negeri yang terjejas seperti Selangor, Pahang, Negeri Sembilan, Kelantan dan Melaka.

Hishammuddin berkata ATM juga berjaya memindahkan sejumlah 32,661 mangsa ke pusat pemindahan sementara setakat semalam dengan kerjasama Polis Diraja Malaysia, Jabatan Bomba dan Penyelamat, Kementerian Kesihatan serta semua agensi berkaitan menerusi Ops Murni.

“Perancangan ATM yang seterusnya di kawasan berkenaan ialah meningkatkan lagi pelaksanaan kerja-kerja pembersihan pasca banjir termasuk pencegahan penularan wabak COVID-19.

“Ini selari dengan kenyataan Panglima Angkatan Tentera Jeneral Tan Sri Affendi Buang semalam bahawa ATM akan menambah jumlah anggota sekali gus menjadikan jumlah keseluruhan 500 orang khusus untuk membantu kerja-kerja pembersihan,” katanya.

Beliau berkata satu batalion ATM diletakkan dalam keadaan siap siaga di setiap negeri untuk diatur gerak ke lokasi terjejas apabila terdapat keperluan menghadapi banjir gelombang kedua.

Katanya ini termasuk pembelian kecemasan 55 unit OBM yang diluluskan oleh Kementerian Kewangan susulan laporan berhubung situasi bot ATM yang terpaksa digunakan tanpa henti di kawasan terjejas.

Mengulas penubuhan pasukan petugas khas pasca banjir, Hishammuddin berkata Kementerian Pertahanan dan ATM akan memberi kerjasama penuh kepada pasukan itu.


Bekas polis, tentera boleh bantu kawal salah guna ketum, kata Zahidi

Bekas tentera dan polis dicadangkan menjadi ‘penguat kuasa’ dalam mengawal penyalahgunaan daun ketum dalam kalangan rakyat di negara ini jika penanaman pokok itu dibenarkan bagi tujuan perubatan.

Penaung Persatuan Veteran Tentera Udara Diraja Malaysia (PVTUDM) Perlis Datuk Zahidi Zainul Abidin berkata tugas pengawalan ketum boleh dibantu pertubuhan bukan kerajaan (NGO) yang terdiri daripada bekas tentera dan polis, sekali gus memudahkan urusan kerajaan membanteras penyalahgunaan ketum.

“Sekarang ini saya sedang bincang dengan Menteri Kesihatan (Khairy Jamaluddin) dan kita telah melantik bekas pegawai tinggi polis (bahagian) narkotik.

“Buat masa ini saya tidak mahu sebut nama lagi bersama jawatankuasa bekas tentera dan polis untuk memberi cadangan kepada saya untuk saya kemukakan kepada Menteri Kesihatan,” katanya menurut laporan Bernama.

April lalu, Zahidi dipetik sebagai berkata perbincangan mengenai kebenaran penanaman ketum untuk tujuan perubatan mendapat “lampu hijau” daripada kerajaan apabila Kabinet tidak mempunyai halangan dan sudah memberikan kebenaran untuk satu perbincangan dilakukan pihaknya yang mewakili Parlimen Padang Besar bersama Menteri Kesihatan berhubung isu itu.

Mengulas lanjut, Zahidi yang juga Timbalan Menteri Komunikasi dan Multimedia berkata jika kerajaan meluluskan tanaman ketum itu ia juga dapat membantu pesara tentera dan polis menjana pendapatan selain mengharapkan wang pencen melalui kaedah mengusahakan tanah mereka dengan tanaman berkenaan.

“Permintaan dunia untuk ketum cukup besar daripada segi perubatan. Negara jiran kita dapat pendapatan besar daripada ketum ini, jadi jika kerajaan benarkan pokok ketum ditanam ia akan memberi manfaat kepada pekebun kecil getah misalnya yang mana jika harga getah jatuh boleh membantu mereka dapat pendapatan,” katanya.

Dalam perkembangan lain, sempena Hari Wartawan Nasional yang diraikan hari ini, Timbalan Menteri Komunikasi dan Multimedia itu menzahirkan setinggi-tinggi penghargaan terhadap jasa dan pengorbanan wartawan yang bertugas menyampaikan maklumat tepat kepada masyarakat.

“…dan juga mereka (wartawan) berkorban untuk sampaikan maklumat kepada masyarakat termasuk sanggup ke tempat peperangan dan ada wartawan yang terbunuh…begitu besar pengorbanan wartawan kepada masyarakat.

Kementerian (Komunikasi dan Multimedia) menghargai jasa wartawan dengan memikirkan macam mana cara untuk membalas jasa wartawan dan menjaga kebajikan wartawan…kami akan sentiasa berusaha membalas jasa wartawan,” katanya.


Taliban dakwa tawan pintu lintasan utama sempadan Afghanistan-Pakistan

Kumpulan militan Taliban mendakwa mereka berjaya menawan lintasan sempadan yang strategik di Spin Boldak bersempadan dengan Pakistan, sambil terus meningkatkan gerakan sejak pasukan tentera asing mula berundur dari Afghanistan.

Kementerian Dalam Negeri Afghanistan dalam kenyataan hari ini bagaimanapun berkata serangan militan Taliban berjaya dipatahkan dan askar kerajaan terus menguasai kawasan itu.

Namun, Islamabad pula mengesahkan pasukan keselamatannya menutup pintu lintasan di bahagian Pakistan di wilayah Chaman-Spin Boldak.

“Kehadiran militan Taliban boleh dilihat di sempadan Afghanistan dan Pakistan di Chaman, dan tidak ada askar Afghanistan berada di situ,” kata pegawai tempatan Pakistan Arif Kakar.

Beliau mengesahkan Pakistan sekarang ini tidak membenarkan individu atau barangan dibawa masuk melintasi pintu lintasan Chaman-Spin Boldak – salah satu daripada dua lintasan utama bagi kedua-dua negara.

Klip video dirakam penduduk tempatan menunjukkan benderan kerajaan Afghanistan di pintu sempadan itu telah ditukar dengan bendera putih Taliban, yang merujuk negara itu sebagai ‘Emiriah Islam Afghanistan’.

Media sosial juga dibanjiri gambar-gambar pejuang Taliban yang kelihatan santai di kota yang kelihatan sebagai perbatasan Pakistan dan Afghanistan.

Penawanan Spin Boldak menjadi yang terbaharu dalam rangkaian pintu sempadan dan pelabuhan kering yang dirampas oleh Taliban dalam beberapa minggu terakhir.

Dalam satu kenyataan, jurucakap Taliban Zabihullah Mujahid memberitahu kepada pedagang dan penduduk bahawa keselamatan mereka di wilayah itu adalah terjamin.

Namun, pegawai Afghanistan tetap menyatakan pasukan keselamatan negara itu mengawal kawasan berkenaan.

“Pengganas Taliban melakukan beberapa pergerakan berhampiran kawasan perbatasan … Pasukan keselamatan telah mematahkan serangan itu,” kata jurucakap Kementerian Dalam Negeri, Tareq Arian dalam satu kenyataan hari ini.

Bagaimanapun, penduduk di kawasan itu mempertikaikan kenyataan berkenaan setelah melihat militan Taliban berkeliaran di kawasan mereka.

“Saya ke kedai pagi tadi dan melihat ramai militan Taliban. Mereka ada di bazar, di dalam ibu pejabat polis dan kastam. Saya juga boleh mendengar bunyi tembakan berhampiran,” kata peniaga Raz Mohammad yang membuka kedai berdekatan sempadan.

Dengan tentera Amerika Syarikat (AS) dijangka keluar sepenuhnya dari Afghanistan tidak lama lagi, kumpulan militan itu meningkatkan penguasaan di kawasan pinggir bandar yang dikuasai kerajaan.

Lintasan sempadan Spin Boldak menjadi kawasan strategik berharga buat Taliban. Ia menyediakan akses terus ke Balochistan di Pakistan, di mana kepemimpinan tertinggi kumpulan itu berpusat selama beberapa dekad lalu.

Beberapa jam selepas lintasan sempadan itu jatuh, wartawan AFP di bahagian Pakistan melihat kira-kira 150 anggota Taliban menaiki motosikal dan mengibarkan bendera mereka, dan meminta untuk memasuki Afghanistan.


Tiga gadis pekerja kesihatan ditembak mati di Jalalabad

Tiga pekerja kesihatan, semuanya gadis yang bekerja dalam kempen vaksin polio kerajaan Afghanistan ditembak mati di Jalalabad, semalam, beberapa minggu selepas tiga wanita yang bekerja dengan sebuah stesen radio dan televisyen dibunuh di bandar sama.

1 Mac lalu, tiga pekerja Enikass Radio dan TV di Jalalabad yang dalam perjalanan pulang ke rumah mereka ditembak mati dalam dua serangan, kata Pengurus Publisiti Enikass, Shokorullah Pasoon.

Dalam kejadian terbaharu semalam, ketiga-tiga gadis berusia awal 20-an sedang menjalankan kempen dari rumah ke rumah di bandar berhampiran sempadan Pakistan, ditembak mati dalam dua kejadian berasingan.

Semin, 24, dan Basira, 20, ditembak mati oleh dua pembunuh sebaik mereka memasuki sebuah rumah di Jalalabad untuk memberi vaksin polio kepada kanak-kanak yang tinggal di situ, kata jurucakap pejabat gabenor wilayah berkenaan.

Kedua-duanya berkempen dari rumah ke rumah, salah satu program yang diharamkan oleh Taliban ketika mereka memerintah Afghanistan beberapa tahun lalu.

“Ia adalah penyertaan pertama Semin dalam kempen itu. Dia yang berkelulusan kolej perguruan baharu sahaja melangsungkan perkahwinannya,” kata sepupunya, Ahmad Faisal Nizami.

Seorang lagi, Negina, 24, penyelia kempen pemberian vaksin polio, ditembak mati kira-kira sejam kemudian di bandar sama.

Tidak ada kumpulan yang mengaku bertanggungjawab dalam kejadian itu.

Jurucakap Taliban, Zabihullah Mujahid menolak pembabitan kumpulan itu dalam pembunuhan berkenaan.

Kejadian terbaharu itu adalah sebahagian daripada gelombang pembunuhan yang menyasarkan wanita, wartawan, profesional, aktivis dan doktor, berlaku ketika Taliban menyerang siapa sahaja yang bekerjasama dengan kerajaan Afghanistan. – Agensi


Korea Selatan, AS dan Jepun mahu ambil tindakan terhadap Korea Utara

Korea Selatan, Jepun dan Amerika Syarikat bersetuju untuk mengambil tindakan tegas terhadap ujian senjata nuklear baharu oleh Korea Utara, kata penasihat keselamatan tertinggi Korea Selatan pada Khamis.

Kim Sung Han membuat kenyataan itu selepas mengadakan pertemuan tiga hala dengan rakan sejawatannya dari AS dan Jepun, Jake Sullivan dan Takeo Akiba, di Honolulu, lapor agensi berita Yonhap, menurut laporan Bernama.

“Kami bersetuju bahawa tidak boleh ada pemikiran atau reaksi naif bahawa Korea Utara telah menjalankan enam ujian nuklear dan (ujian baharu) hanya akan menjadi satu lagi ujian nuklear,” kata Kim kepada pemberita.

“Sekiranya Korea Utara menjalankan ujian senjata nuklear ketujuhnya, reaksi kami pasti berbeza,” tambahnya.

Pegawai di Seoul dan Washington sebelum ini berkata Korea Utara nampaknya telah melakukan “semua persediaan” untuk ujian nuklearnya dan ia mungkin hanya menanti masa.

Pyongyang menjalankan ujian nuklear keenam dan terakhir pada September 2017.

Kim enggan mengulas mengenai sebarang langkah khusus yang mungkin diambil oleh ketiga-tiga negara terhadap Korea Utara tetapi berkata ia akan menyedarkan Pyongyang bahawa tindakan melancarkan ujian senjata nuklear ketujuh merupakan “keputusan yang salah”.

Rumah Putih turut memaklumkan, penasihat keselamatan negara AS mengesahkan semula komitmen AS terhadap pertahanan Korea Selatan dan Jepun.

“Mereka membincangkan komitmen bersama terhadap keamanan dan kestabilan di seluruh Selat Taiwan serta mengutuk pembangunan berterusan program peluru berpandu balistik dan senjata pemusnah besar-besaran oleh Korea Utara dan operasi ketenteraan Rusia di Ukraine,” katanya mengenai mesyuarat tiga hala itu dalam kenyataan akhbar.

Pertemuan tiga hala antara penasihat keselamatan negara tertinggi Korea Selatan, Jepun dan AS yang pertama seumpamanya dalam tempoh 16 bulan, serta yang pertama sejak Kim mengambil alih jawatan pada awal tahun ini.


Jangan sewa akaun bank kepada scammer, elak jadi mangsa penipuan

PELBAGAI cara dan kaedah sindiket scam untuk menipu mangsa. Ada yang menyamar sebagai pegawai agensi penguatkuasa seperti polis, Kastam, Suruhanjaya Pencegahan Rasuah Malaysia (SPRM) serta pegawai bank untuk menakutkan mangsa dan akhirnya wang tunai milik mangsa berjumlah ribuan ringgit diserahkan begitu sahaja kepada sindiket melalui transaksi secara atas atas talian.

Hakikatnya, scam tidak akan berjaya tanpa keldai akaun yang mana majoritinya adalah rakyat tempatan sendiri. Sama ada mereka diupah untuk memberikan akaun mereka, diperdaya dan lain-lain faktor, itu tetap menjadi satu kesalahan.

Baru-baru ini, seorang wanita pernah dikenakan tindakan undang-undang selain namanya masih berada dalam rekod polis sehingga sekarang selepas terpedaya dengan janji manis ‘scammer’ pada 2018 dan menjadi mangsa keldai akaun.

Pengguna Facebook bernama Affin Afira, 23, menerusi kumpulan Scammer Alert Malaysia berkata, dia dihubungi seorang individu yang menawarkan hadiah cabutan bertuah sebanyak RM100,000 dan turut meminta maklumat seperti nombor pin, akaun serta nombor kad juruwang automatik (ATM) miliknya.

“Ketika itu saya merupakan pelajar di sebuah politeknik. Bulan berganti bulan ada duit bantuan siswa telah dimasukan ke dalam akaun tapi saya dapati ia sudah dikeluarkan.

“Saya terlalu sibuk dengan urusan kuliah. Semasa itu, saya sangka ia hanya perkara kecil dan tidak membuat laporan polis,” tulisnya.

Menurutnya, pada tahun 2019 ketika sedang menjalani praktikal, wanita itu dihubungi polis yang menyatakan dia merupakan suspek sindeket penipuan dalam talian.

“Saya terus ke balai polis memberi kenyataan serta membuat laporan bahawa saya telah ditipu dan menjadi mangsa keldai akaun tetapi semuanya sudah terlambat.

“Saya ditahan dan terpaksa bermalam dalam lokap tanpa bantal dan selimut. Makanan hanya roti bersama air teh kosong sahaja. Keesokan harinya, saya dibawa ke mahkamah,” imbaunya.

Tetapi wanita itu bernasib baik apabila bapa saudaranya tampil membayar wang jaminan dan dia akhirnya dibebaskan.

Apabila membuat rujukan di bank wanita itu mendapati namanya telah dibekukan dan pada Ogos lalu dia sekali lagi menerima panggilan telefon dari polis berhubung kes yang direkodkan di Langkawi dan Baling di Kedah.

“Pihak polis menyuruh saya untuk menjamin diri sendiri memalui prosedur mahkamah pada masa yang ditetapkan.

“Doakan saya 21 September ini semoga dipermudahkan urusan untuk bayar jaminan dan pulihkan balik nama saya. Saya harap hantaran ini posting ini dapat membantu orang yang senasib dengan saya,” ujarnya

Dalam pada itu, Ketua Jabatan Siasatan Jenayah Komersil (JSJK) Selangor, Asisten Komisioner Fazlisyam Abd Majid berkata, di Selangor terdapat empat kes penipuan (scam) yang kerap dilaporkan iaitu Macau Scam, Love Scam, pembelian online serta pinjaman tidak wujud (PTW).

Menurutnya, daripada empat scam tersebut, bermula dari tahun 2018 sehingga Februari 2020, kerugian dicatatkan mencecah RM441.03 juta.

“Siasatan polis mendapati di antara ‘pendukung’ yang membantu menggerakkan kegiatan penipuan ini adalah keldai akaun.

Kita tidak tolak kemungkinan ada ejen yang memainkan peranan mencari individu untuk dijadikan sebagai keldai akaun dengan bayaran sekitar RM100 hingga RM200. Masyarakat perlu sedar perkara ini, usah sewenangnya menyerahkan akaun anda kepada mana-mana pihak kerana ia mengundang bencana kepada anda kerana siasatan akan dibuka mengikut Seksyen 424 Kanun Keseksaan, Seksyen 403 Kanun Keseksaan dan Seksyen 29 Akta Kesalahan Kecil 1955,” katanya

Dalam pada itu, Yang Dipertua Persatuan Pengguna Kuala Lumpur, Samsudin Mohd Fauzi berkata, mereka yang terpedaya dan menyewakan akaun akan berdepan dengan kesalahan jenayah.

“Pemilik akaun akan didakwa dan dipenjarakan. Mereka yang mengiklankan untuk menyewakan akaun bank dalam media sosial sebenarnya  penipu dan scammer. Lebih malang, mangsa akan jadi buruan pihak berkuasa,” ujarnya.

Tambah beliau, antara Julai hingga Ogos, sebanyak 12000 aduan diterima berkaitan akaun keldai. Justeru, beliau menasihatkan orang ramai agar sentiasa berwaspada  dan jangan jadi mangsa sindiket keldai akaun.


82,846 kes HFMD direkodkan KKM setakat 4 Jun

Sejumlah 82,846 kes penyakit tangan, kaki dan mulut (HFMD) dilaporkan hingga hari terakhir minggu epidemiologi (ME) 22/2022 (4 Jun) yang menyaksikan peningkatan sebanyak 32 kali ganda berbanding 2,485 kes bagi tempoh yang sama tahun lepas.

Ketua Pengarah Kesihatan Tan Sri Dr Noor Hisham Abdullah berkata jika dibandingkan jumlah kes sebanyak 30,489 bagi tempoh sama pada 2019 iaitu sebelum pandemik Covid-19, ia menunjukkan peningkatan sebanyak 1.7 kali ganda, lapor Bernama.

Beliau berkata kes yang dilaporkan di seluruh negara bagi ME 22/2022 adalah 16,954 kes, menurun 9.3 peratus berbanding 18,688 pada ME 21/2022.

Dr Noor Hisham berkata hingga 4 Jun, Selangor menyumbang jumlah kes tertinggi iaitu sebanyak 23,305 kes (28.13 peratus), diikuti Kuala Lumpur dan Putrajaya 9,540 kes (11.52 peratus), Perak 8,032 kes (9.7 peratus), Kelantan 5,782 kes (6.98 peratus) dan Johor 5,234 kes (6.32 peratus).

“Kes HFMD banyak berlaku dalam kalangan kanak-kanak berumur enam tahun ke bawah iaitu sebanyak 74,841 kes (90 peratus), diikuti kumpulan umur tujuh hingga 12 tahun dengan 6,520 kes (lapan peratus) manakala selebihnya berumur lebih 12 tahun iaitu 1,485 kes (dua peratus),” katanya dalam kenyataan hari ini.

Dr Noor Hisham berkata berdasarkan survelan jenis virus (enterovirus) penyebab HFMD di Malaysia, tiga virus utama yang menyebabkan penularan HFMD dalam komuniti pada tahun ini adalah Enterovirus 71 (EV71), Coksackie A6 (CA6) dan Coxsackie A16 (CA16).

Beliau berkata sehingga kini, terdapat tiga kes HFMD yang dimasukkan ke unit rawatan rapi (ICU) dengan kes pertama dan kedua dimasukkan kerana mengalami komplikasi radang otak (encephalitis) dan masih di bawah pemantauan rapi di ICU manakala kes ketiga telah sihat dan dibenarkan pulang pada 31 Mei lepas.

Sehingga kini, sebanyak 1,746 wabak dilaporkan di Malaysia dengan tiga negeri tertinggi mencatatkan kejadian wabak ialah Kuala Lumpur dan Putrajaya iaitu 562 wabak (32.2 peratus), diikuti Selangor 208 wabak (11.9 peratus) dan Sarawak 206 wabak (11.8 peratus).

“Majoriti lokasi penularan wabak berlaku di taska, tabika, tadika dan prasekolah iaitu 1,059 wabak (61 peratus) diikuti oleh rumah persendirian dengan 605 wabak (35 peratus) dan juga pusat jagaan kanak-kanak sebanyak 56 wabak (tiga peratus),” katanya.

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi penyakit HFMD.

Menurut Dr Noor Hisham setakat 4 Jun, sebanyak 1,346 premis taska/tadika/tabika/prasekolah telah ditutup meliputi 305 premis yang ditutup secara sukarela dan 1,041 premis ditutup di bawah Akta Pencegahan dan Kawalan Penyakit Berjangkit 1988.

Sementara itu, beliau menyeru ketua jabatan dalam perkhidmatan awam untuk mengambil berat berkenaan kemudahan cuti menjaga anak yang dijangkiti HFMD dan mengambil tanggungjawab dalam membantu kerajaan menangani penularan kes itu.


Rafizi minta pihak nafi dakwaan terus saman dirinya segera

Susulan pendedahan dibuat Rafizi Ramli berhubung skandal kapal tempur pesisir (LCS) yang gagal disiapkan, satu cabaran dibuat kepada mana-mana individu yang menafikan dakwaan yang dilontarkannya baru-baru ini.

Timbalan Presiden PKR itu meminta mana-mana pihak yang tidak berpuas hati dan cuba mempertikaikan tuduhan supaya segera mengemukakan saman terhadap dirinya bagi membuktikan kebenaran berhubung skandal LCS tersebut.

“Jika Dr. Latiff (Datuk Seri Abd Latiff Ahmad) tidak ada kaitan dengan Zainab Mohd Salleh dan dia (atau keluarganya) tidak terlibat dengan kontrak-kontrak projek LCS atau pertahanan laut negara, beliau perlu mengambil tindakan saman dengan serta-merta ke atas BHIC (tuan punya Laporan Forensik Kapal LCS), Alliance IFA (M) Sdn Bhd (juru audit yang dilantik BHIC untuk menyiasat projek kapal LCS) dan saya (yang mendedahkan perkara ini),” katanya dalam satu kenyataan hari ini.

Rafizi masih tidak berpuas hati dengan penafian dibuat oleh Menteri di Jabatan Perdana Menteri tersebut.

Terdahulu awal hari ini, Latiff sekali lagi menafikan Zainab Mohd Salleh – wanita yang dikaitkan dalam siasatan projek kapal tempur pesisir pantai (LCS) – adalah isterinya.

Ahli Parlimen Mersing itu dengan tegas mengatakan beliau tidak mempunyai isteri yang bernama Zainab Mohd Salleh.

“Salam Jumaat yang penuh barakah penghulu segala hari. Semoga apa saja yang kita lakukan hari ini membawa kebaikan buat semua dan beroleh keberkatan dari Yang Maha Esa.

” Isteri atau ssteri-isteri saya tiada yang bernama Zainab binti Mohd Salleh,” katanya menerusi kenyataan di Facbook rasmi beliau hari ini, sekali gus menolak dakwaan dibuat Timbalan Presiden PKR Rafizi Ramli berhubung perkara itu.

Pada masa sama Dr Abdul Latiff juga memaklumkan bahawa tidak ada ahli keluarga beliau yang terlibat dalam perniagaan membekalkan peralatan atau pembinaan kapal tempur berkenaan.

“Tiada ahli keluarga saya yang terlibat dalam bisnes melibatkan pembekalan atau pembinaan kapal LCS.

“Sebagai wakil rakyat dari kawasan Laut dan Pulau (Mersing)…saya suka makan ikan…tapi bukan ikan jerung,” katanya sambil memuat naik pantun “Siakap senohong gelama ikan duri, cakap bohong lama-lama jadi pencuri. Beliau kemudian menambah “Siakap senohong gelama ikan jerung, cakap pembohong tak lama mati jadi jerangkung”.


J-KOM patut jadi suara rakyat

Jabatan Komunikasi Komuniti (J-KOM) sepatutnya menjadi suara rakyat kepada kerajaan soal situasi ekonomi sebenar di bawah bukannya menjadi alat propaganda hingga menyebabkan rakyat meluat dengan pemainan politik yang tiada henti.

Ketua Dewan Pemuda Ikatan Malaysia, Shahir Adnan berkata infografik terkini dikeluarkan jabatan yang ditubuhkan di bawah Jabatan Perdana Menteri (JPM) jelas tidak masuk akal dibandingkan dengan situasi sebenar dihadapi rakyat.

“Terbaru, J-KOM menarik balik poster belanja bulanan yang dikeluarkan berkaitan isi rumah bersama dua anak yang mampu menanggung kehidupan pada kadar RM391 sebulan.

“Infografik tersebut jelas tidak masuk akal, seolah-olah mahu menjustifikasi bahawa harga barangan tertentu berkurang di bawah Kerajaan Perpaduan Madani.

“J-KOM perlu menjadi telinga rakyat dan menyampaikan isu-isu ekonomi rakyat, terus kepada perdana menteri. Penyelesaian ekonomi harus dimulakan sekarang agar kita tidak terlambat,” katanya,” katanya dalam satu kenyataan, hari ini.

Hari ini, J-KOM dilaporkan memadam hantaran yang memaparkan infografik ‘belanja dapur’ untuk keluarga dan golongan bujang selama seminggu dan sebulan.

Infografik tersebut sebelum ini disebarluaskan sebaik dimuat naik J-KOM dan dikritik malah disifatkan tidak logik.

Tegasnya, semua pihak kini harus menerima hakikat bahawa harga barangan telah meningkat dan Malaysia bakal berdepan dengan banyak masalah sekiranya nilai ringgit terus merudum.

“Kerajaan perlu memberikan penyelesaian terbaik untuk semua tanpa terikut-ikut rentak populis untuk memancing undi,” katanya.

Beliau turut menyentuh bahawa jabatan yang diketuai seorang ahli akademik itu seharusnya menggunakan fakta yang betul dan tidak terikut-ikut dengan rentak orang politik yang menjanjikan bulan dan bintang.


Press Statement by Former Student Activist Wong Yan Ke in Response to Higher Education Minister Parliamentary Reply on AUKU

(Author: Wong Yan Ke)

On February 23, 2023, the Minister of Higher Education, Khaled Nordin, responded at Dewan Rakyat in writing to Pasir Gudang Member of Parliament Hassan Karim. The Minister maintained that the “Universities and University Colleges Act” (UUCA) remains relevant, particularly with respect to university administration. He further argued that abolishing the act would have an adverse impact on the administrative operations of universities.

As a former member of the Jawatankuasa Teknikal Mansuh AUKU, with all due respect I rebut the Minister’s claims. The work to abolish the UUCA was almost complete, with only the final step of drafting the “New Higher Education Act” remaining.

The Jawatankuasa Teknikal Mansuh AUKU was established in 2018 under the Pakatan Harapan government, led by former Education Minister Dr Maszlee Malik. The committee consisted of members from diverse backgrounds, such as university professors, constitutional experts, lawyers, academicians, students, and university administrators.

Over the course of a year and a half, the committee held numerous consultations and sought input from various stakeholders. In 2020, the committee presented a final report, six policy papers (including one on university governance), and a reference framework for the new bill.

In addition to abolishing the UUCA, the committee recommended the establishment of a “New Higher Education Act” to consolidate and harmonize all existing laws related to higher education institutions. This legislation is based on core principles such as safeguarding academic freedom, university autonomy, institutional accountability, student autonomy, and freedom of association. Unfortunately, these reform agendas came to a standstill following the Sheraton Move.

Thus, the assertion that ‘the abolition of the UUCA will affect the operation of universities during the transition’ is fallacious. The Minister of Higher Education is either misinformed or, worse, the civil servants at the Higher Education Ministry are failing to report on the progress of the UUCA’s abolition.

The Minister of Higher Education intends to empower students by reviving student autonomy and freedom of association without abolishing the UUCA. However, this demonstrates his ignorance of the historical context of the UUCA and the inherent contradictions in his statement. The UUCA is oppressive and draconian in nature, and cannot coexist with university autonomy, academic freedom and student empowerment.

The UUCA was enacted during the vibrant student movement in Malaysia in the 1970s. At that time, university students were politically conscious and unafraid to voice their criticisms of those in power. Even our current Prime Minister, DS Anwar Ibrahim, was an active participant in social movements, demonstrating his solidarity with marginalized communities.

Nonetheless, to preserve their power and legitimacy, the government implemented the UUCA, which allows political appointment of vice-chancellors, while using this extensive authority to infiltrate campuses, direct university operations, and curtail student speech and freedom of association, while also undermining student autonomy.

In the wake of UUCA’s oppressive and draconian nature, universities witnessed a swift erosion of their values. While universities are meant to pursue truth and inspire change, many have succumbed to being mere pawns of political parties.

During the infamous 1MDB corruption scandal, which former Prime Minister Najib Razak was allegedly involved in, public universities failed to denounce the misconduct but rather openly endorsed him with large-scale 1MDB whitewashing events.

Government and universities suppress dissidents, including UMANY members and other student activists. This marked a dark period in the history of higher education in Malaysia, where freedom of speech and academic freedom were stifled.

The broad-reaching impact of the UUCA on academicians, ordinary students, and student organizations demands immediate and pressing higher education reform. The UUCA grants vice-chancellors (appointed by politicians) with extensive power and authority in appointing deans and members of the Senate, who should represent academic authority.

This power structure incentivizes loyalty to the vice-chancellor and punishes those who do not comply. Academic freedom is entirely subverted, with any research or public comments unfavorable to those in power can result in being denied promotion or contract renewal.

Moreover, student organizations must navigate an arduous and bureaucratic process to hold activities, are barred from managing finances, and subjected to unreasonable restrictions and interventions. This stifles innovation and creativity among university students. Additionally, the infamous Articles 15 and 16 of the UUCA allow university disciplinary action against students without due process.

Vice-chancellors can dismiss students or dissolve student organizations without a fair hearing or just cause, exemplified by the case of our Youth and Sports deputy minister, Adam Ali.

Hence, it is abundantly clear that the UUCA is the underlying issue, with its provisions interlocked. The only way to achieve university autonomy, student autonomy, and freedom of association, which Minister of Higher Education Khaled Nordin claims to support, is to abolish the UUCA. Without abolishing the UUCA, any purported “student empowerment” agenda would be rendered meaningless.

Therefore, I urge Cabinet members and deputy ministers to remain committed to their original intentions and manifesto, particularly those who were once student activists or leaders and were politically persecuted under the UUCA and other draconian laws. It is crucial that the new government recommence the work of abolishing the UUCA, promoting transitional justice, and restoring a fresh start for higher education institutions.

*Wong Yan Ke was former President of University of Malaya Association of New Youth (UMANY) and former member of Jawatankuasa Teknikal Mansuh AUKU under the Ministry of Education.


Saya bawa memori lapan remaja maut hingga ke mati: Sam Ke Ting

Bekas kerani yang terbabit dalam nahas menyebabkan lapan remaja yang terlibat dalam perlumbaan ‘basikal lajak’ maut pada 2017, Sam Ke Ting hari ini memohon maaf kepada keluarga mangsa setelah dia dibebaskan.

Bercakap kepada pemberita dalam bahasa Melayu selepas Mahkamah Rayuan mengumumkan dia tidak bersalah daripada sebarang jenayah hari ini (11 April 2023), Sam berkata walaupun dia mengaku terlibat dalam nahas itu, kemalangan berkenaan tidak disengajakannya.

“Setiap saat jiwa dan fikiran saya dihantui dengan kejadian malang yang berlaku pada malam itu dan saya percaya saya akan membawa perasaan ini hingga ke liang lahad,” katanya di Istana Kehakiman di Putrajaya.

Katanya, dia sedar kata-katanya tidak akan mampu menghidupkan semula orang yang mati dan tidak cukup untuk membawa ketenteraman kepada kehidupan keluarga terbabit.

“Selama enam tahun kes ini dibincangkan di mahkamah, saya sentiasa memikirkan dan merenung apakah jenis kehidupan harian dan masa depan yang boleh dikecapi arwah di sisi keluarga tercinta,” katanya.

Dia kemudian mengucapkan terima kasih kepada mahkamah dan hakim kerana mendengar rayuannya.

Salah seorang peguam Sam, Datuk Hisyam Teh Poh Teik, turut mengucapkan takziah kepada keluarga terbabit.

“Ketika kami berdiri untuk bergembira dan menghargai penghakiman Mahkamah Rayuan, hati kami menyayangi mangsa tragedi malang itu.

“Tiada perkataan yang dapat menggambarkan penderitaan yang ditanggung oleh ahli keluarga,” katanya.

Perbicaraan hari ini menamatkan kes itu. Ini kerana kes berkenaan bermula di Mahkamah Majistret – bermakna ia tidak boleh dirayu lagi ke Mahkamah Persekutuan selepas keputusan Mahkamah Rayuan.

Kes itu bermula pada Mac 2017, dan mendapat perhatian negara.

Kemalangan yang dimaksudkan itu berlaku pada 28 Mac 2017 dan melibatkan sebuah kereta yang dipandu Sam dan kira-kira 30 remaja menaiki basikal mereka yang diubah suai – dipanggil “basikal lajak” – di jalan berbukit dan bercahaya malap di Johor Bahru.


MP PKR persoal mengapa Najib tak dihantar terus ke penjara

Keputusan Mahkamah Rayuan menangguhkan hukuman penjara dan denda terhadap bekas Perdana Menteri (PM), Datuk Seri Najib Tun Razak dipertikai seorang Ahli Parlimen (MP) PKR.

MP Pasir Gudang Hassan Karim tidak berpuas hati dengan keputusan penangguhan tersebut dan membandingkan dengan permohonan sama pernah dibuat Ketua Pembangkang, Datuk Seri Anwar Ibrahim berhubung kes liwat dihadapi sebelum ini, namun beliau terus dihantar ke Penjara Sungai Buloh.

“Tetapi, amalan duluan atau ‘precedent’ dalam kes fitnah kedua Anwar perlu dirujuk. Mahkamah Tinggi Kuala Lumpur telah melepas dan membebas beliau daripada pertuduhan.

“Tetapi, kerajaan Barisan Nasional (BN) waktu itu yang diketuai Najib sebagai Perdana Menteri telah mengarahkan Pendakwa Raya membuat rayuan terhadap keputusan Mahkamah Tinggi itu. Mahkamah Rayuan mengenepikan keputusan tidak bersalah yang dibuat oleh Mahkamah Tinggi Kuala Lumpur.

“Anwar telah memohon penggantungan pelaksanaan hukuman penjara ke atasnya kerana beliau akan memfailkan rayuan ke Mahkamah Persekutuan tetapi permohonan itu ditolak dan beliau dihantar terus ke Penjara Sungai Buloh,” katanya dalam kenyataan hari ini.

Tambah Hassan yang juga seorang peguam, berdasarkan Perkara 8(1) Perlembagaan Persekutuan yang menyatakan semua orang sama rata di sisi undang-undang, maka tidak sepatutnya ada perbezaan antara Najib dengan Anwar.

“Justeru itu, sebagai Ahli Parlimen yang bersumpah untuk memelihara keluhuran Perlembagaan Persekutuan, maka saya menuntut supaya apa keputusan yang mahkamah telah jatuhkan ke atas Anwar hendaklah dilaksanakan hal yang sama terhadap Najib.

“Jika demikian berlaku, baharulah dunia melihat sistem undang-undang Malaysia sesungguhnya adil,” ujarnya.

Najib didapati bersalah bersabit kes pertuduhan penyelewengan dana RM42 juta milik SRC International Sdn. Bhd. selepas rayuannya ditolak pagi ini.

Panel tiga Hakim Mahkamah Rayuan membuat keputusan menolak rayuan bekas PM itu selepas mendapati permohonan Ahli Parlimen Pekan itu tidak mempunyai merit.

Keputusan sebulat suara dibuat panel tiga Hakim yang diketuai Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera.

Mahkamah turut mengekalkan hukuman penjara 12 tahun dan denda RM210 juta yang dikenakan terhadap Najib sebelum ini atas alasan hukuman yang dikenakan adalah wajar dan bersesuaian.

Tujuh pertuduhan yang dikenakan terhadap Najib membabitkan tiga pertuduhan pecah amanah jenayah, tiga pertuduhan pengubahan wang haram dan satu pertuduhan menyalahgunakan kuasa melibatkan dana syarikat itu.

Dalam penghakiman yang dibacakan, mahkamah antara lain menyatakan keputusan Hakim Mahkamah Tinggi, Mohd. Nazlan Mohd. Ghazali adalah selamat dan tidak perlu diubah.

Peguam bela, Tan Sri Muhammad Shafee Abdullah sedang mengemukakan permohonan agar hukuman penjara dan denda tersebut ditangguhkan kerana mereka ingin mengemukakan rayuan.


Cikgu Fadli bebas tiga tuduhan

Lembaga Tatatertib Perkhidmatan Pendidikan memutuskan guru Matematik, Mohd Fadli Mohamed Salleh tidak bersalah susulan pendedahan kononnya silibus pendidikan negara pincang.

Menerusi surat keputusan yang tular di laman sosial petang ini, Mohd Fadli juga dibebaskan daripada tiga pertuduhan yang dikenakan ke atasnya.

Berdasarkan surat berkenaan, guru Sekolah Kebangsaan (1) Gombak itu tidak akan dikenakan sebarang tindakan tatatertib oleh Kementerian Pendidikan (KPM).

Surat berkenaan ditandatangani Pengerusi Lembaga Tatatertib Perkhidmatan Pendidikan, yang juga Ketua Setiausaha KPM Datuk Yusran Shah Mohd Yusof.

Beberapa hari lalu, tular kisah Mohd Fadli yang dikatakan bakal dikenakan tindakan termasuk dibuang kerja atau diturunkan pangkat kerana mengkritik sistem pendidikan negara.

Perkara itu menarik perhatian Menteri Kanan Pendidikan Datuk Dr Radzi Jidin yang berkata silibus pembelajaran itu bukan baharu dibangunkan KPM, sebaliknya ia sudah mula digunakan sejak 2017 dan digubal lebih awal dari itu. https://www.agendadaily.com/isu-semasa/silibus-pendidikan-ada-kitaran-ini-bukan-silibus-radzi-jidin/

“Mengambil ruang ini sedikit untuk saya jelaskan berkaitan dengan silibus ini, pertama sekali silibus yang digunakan pada hari ini adalah silibus yang mula digunakan pada tahun bila, pada 2017.

“Ini bukan silibus ‘Radzi Jidin’, ini silibus yang mula digunakan pada 2017 dan untuk membina silibus ini ianya mengambil masa nak sediakan DSKP (Dokumen Standard Kurikulum dan Pentaksiran) dan sebagainya. Ia mengambil masa dan prosesnya bermula lama sebelum itu, bukan 2017 terus tukar jadi… tidak,” katanya

Malah, Radzi juga berkata perkara dibangkit Mohd Fadli itu sudah diambil tindakan oleh kementerian dan memberi contoh isu beg berat.

“KPM pada 6 Mac lalu memperkenalkan tujuh inisiatif bagi menangani perkara berkenaan antaranya penyusunan jadual waktu dan pemasangan lokar,” katanya.


Mahkamah benar Najib, Nazifuddin tangguh prosiding kebankrapan

Mahkamah Tinggi Kuala Lumpur membenarkan permohonan Datuk Seri Najib Razak dan anaknya Datuk Mohd Nazifuddin untuk menangguhkan prosiding kebankrapan terhadap mereka kerana gagal melunaskan tunggakan cukai masing-masing berjumlah RM1.69 bilion dan RM37.6 juta, sementara menunggu penyelesaian rayuan di Mahkamah Persekutuan.

Peguam Wee Yeong Kang yang mewakili Najib dan Mohd Nazifuddin ketika dihubungi pemberita berkata mahkamah membenarkan permohonan itu semasa pengurusan kes secara dalam talian di hadapan Timbalan Pendaftar Mahkamah Tinggi Ida Rahayu Sharif.

“Permohonan penangguhan prosiding kebankrapan itu dibuat bagi membolehkan rayuan kedua-dua anak guam saya berhubung penghakiman terus diperoleh Lembaga Hasil Dalam Negeri (LHDN) yang memerintahkan mereka membayar tunggakan cukai tersebut diputuskan oleh Mahkamah Persekutuan,” katanya dan menambah mahkamah menetapkan pengurusan kes pada 4 Okt ini.

Prosiding itu turut disertai Peguam Hasil Athari Faris Ammerry Hussein bagi pihak LHDN, lapor Bernama.

Kerajaan, melalui LHDN, memfailkan notis kebankrapan di Mahkamah Tinggi di sini pada 4 Feb 2021 terhadap Najib dan Mohd Nazifuddin selaku penghutang.

Berdasarkan notis itu, Najib perlu membayar RM1.69 bilion dengan lima peratus kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Feb 2021 iaitu RM45.9 juta serta kos RM15,000 dan setakat 4 Feb 2021, jumlah itu menjadi RM1,738,804,204.16.

Mohd Nazifuddin pula perlu membayar RM37.6 juta dengan lima peratus kadar faedah setahun atas jumlah baki dari 6 Julai 2020 (tarikh keputusan Mahkamah Tinggi) hingga 4 Februari 2021 iaitu RM1.1 juta serta kos RM10,000 dan setakat 4 Feb 2021 jumlah itu menjadi RM38,758,370.93.

Dua Mahkamah Tinggi di Kuala Lumpur, telah membenarkan permohonan LHDN untuk mendapatkan penghakiman terus bagi memperoleh semula tunggakan cukai sebanyak RM1.69 bilion daripada Najib dan RM37.6 juta daripada Mohd Nazifuddin, bagi tempoh antara 2011 dan 2017.

Penghakiman terus adalah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.

Najib dan Mohd Nazifuddin gagal dalam rayuan mereka di Mahkamah Rayuan pada 9 Sept 2021 untuk mengetepikan penghakiman terus itu, namun membenarkan permohonan mereka untuk menangguhkan perintah penghakiman terus berkenaan sementara menunggu pendengaran permohonan kebenaran merayu di Mahkamah Persekutuan.

Pada 10 Mei lepas, Mahkamah Persekutuan memberikan kebenaran merayu kepada Najib dan Mohd Nazifuddin berhubung penghakiman terus diperoleh LHDN dalam kes tunggakan cukai tersebut.


SPRM, kerajaan disaman susulan siasatan terhadap hakim kes Najib

Dua peguam dan seorang aktivis memfailkan saman pemula terhadap Kerajaan Malaysia dan dua yang lain untuk menuntut perisytiharan bahawa siasatan yang dijalankan oleh Suruhanjaya Pencegahan Rasuah Malaysia (SPRM) terhadap Hakim Mahkamah Rayuan Datuk Mohd Nazlan Mohd Ghazali adalah tidak berperlembagaan.

Ketiga-tiga plaintif, Nur Ain Mustapa, Sreekant Pillai dan Haris Ibrahim menamakan Ketua Pesuruhjaya SPRM Tan Sri Azam Baki, SPRM dan Kerajaan Malaysia sebagai defendan pertama hingga ketiga dalam saman pemula itu, lapor Bernama.

Mereka memohon untuk perisytiharan bahawa SPRM tidak berhak untuk menyiasat hakim-hakim yang berkhidmat melainkan mereka telah digantung atau dipecat.

Mereka juga memohon perisytiharan bahawa pendakwa raya tidak diberi kuasa untuk memulakan atau menjalankan sebarang prosiding bagi kesalahan terhadap hakim mahkamah yang berkhidmat dan siasatan terhadap Hakim Mohd Nazlan adalah bercanggah dengan perlembagaan.

Dalam satu kenyataan yang dikeluarkan oleh peguam mereka Tetuan Malik Imtiaz Sarwar, ketiga-tiga individu itu berkata mereka juga telah memfailkan permohonan untuk merujuk dua soalan perlembagaan berhubung relif yang dimohon ke Mahkamah Persekutuan.

“Kami telah memulakan prosiding terhadap mereka untuk menentukan persoalan perlembagaan yang penting mengenai pengasingan kuasa dan kebebasan badan kehakiman yang timbul akibat siasatan SPRM terhadap Hakim Mohd Nazlan,” kata mereka.

Menurut plaintif, mereka berpandangan siasatan terhadap hakim itu adalah satu pelanggaran oleh cabang Eksekutif terhadap kebebasan badan kehakiman dan prinsip pengasingan kuasa.

“Ia adalah perkara sangat penting yang memberi kesan kepada semua orang di negara ini. Perlembagaan Persekutuan menjamin setiap daripada rakyat akses kepada keadilan, ditadbir oleh badan kehakiman yang bebas daripada sebarang campur tangan.

“Kami tidak berpandangan Hakim Mahkamah Tinggi, Mahkamah Rayuan dan Mahkamah Persekutuan kebal daripada siasatan jenayah atau pendakwaan. Seperti kita semua, mereka mesti bertanggungjawab di atas sebarang jenayah yang mungkin mereka lakukan. Bagaimanapun, kuasa untuk menyiasat dan memulakan prosiding jenayah mesti seimbang dengan keperluan untuk memastikan keyakinan orang ramai terhadap badan kehakiman,” tegas mereka.

Mereka mendakwa perlembagaan menyediakan mekanisme untuk memastikan akauntabiliti hakim dengan cara yang tidak menjejaskan keyakinan orang ramai.

“Mekanisme itu melibatkan aduan yang dibuat secara bertulis kepada Ketua Hakim Negara dan apabila aduan itu memerlukan penyingkiran seorang hakim, pelantikan tribunal perlu dilakukan untuk menentukan aduan itu. Pada masa sama, hakim berkenaan hendaklah digantung tugas.

“Kami percaya kuasa SPRM untuk menyiasat mesti dibaca, tertakluk kepada mekanisme perlembagaan ini. Pendekatan yang harmoni akan membolehkan keyakinan orang ramai terhadap badan kehakiman, sambil memastikan hakim itu dipertanggungjawabkan,” kata mereka.

Mereka juga berpendapat Kerajaan Persekutuan dan Peguam Negara telah berdiam diri dalam menghadapi penegasan SPRM bahawa ia berhak menyiasat Hakim Mohd Nazlan.

“Sehubungan itu, ia menampakkan bahawa mereka bersetuju dengan pandangan SPRM. Badan kehakiman dibiarkan terkontang-kanting kerana tidak mempunyai kedudukan untuk memohon. Oleh itu kami terpaksa mengikut keadaan untuk menentukan isu-isu perlembagaan penting ini,” kata mereka.

Pada 23 April, akhbar The Star menyiarkan laporan eksklusif bahawa Azam telah mengesahkan suruhanjaya itu telah memulakan siasatan terhadap Hakim Mohd Nazlan berhubung dakwaan wang yang tidak dapat dijelaskan dalam akaunnya berikutan laporan rasmi yang dibuat berhubung perkara itu.

Baru-baru ini, Hakim Mohd Nazlan, yang mendengar kes Datuk Seri Najib Tun Razak dan mensabitkan bekas perdana menteri itu dengan pertuduhan berkaitan penyelewengan dana SRC International Sdn Bhd, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.

Kenyataan yang dikeluarkan oleh Pejabat Ketua Pendaftar Mahkamah Persekutuan pada 21 April memaklumkan bahawa Mohd Nazlan menafikan dakwaan palsu, tidak berasas dan berniat jahat itu yang bertujuan menjejaskan kredibiliti beliau sebagai seorang hakim serta mengganggu pentadbiran keadilan jenayah dan badan kehakiman.


Pendekatan pengembangan fiskal negara dikekalkan: Tengku Zafrul

Malaysia akan mengekalkan pendekatan pengembangan fiskal tahun ini bagi memastikan momentum pemulihan dikekalkan, kesan ekonomi akibat pandemik diminimumkan dan ekonomi kembali ke trajektori pertumbuhan jangka sederhananya, kata Menteri Kewangan Tengku Datuk Seri Zafrul Abdul Aziz.

Susulan itu, katanya, kadar kemajuan konsolidasi akan berlaku secara beransur-ansur, lapor Bernama.

“Kami yakin akan dapat mencapai sasaran enam peratus (defisit) tahun ini, atau malahan lebih rendah lagi, memandangkan potensi peningkatan hasil daripada harga komoditi tinggi serta kutipan hasil cukai baru-baru ini yang hampir pulih ke paras seperti sebelum pandemik,” katanya dalam ucap tama beliau pada acara ‘Moody’s Inside ASEAN Series: Rising Fiscal in the Wake of Pandemic Recovery’ di sini, hari ini.

Pada 2021, katanya, Malaysia mencapai defisit 6.4 peratus.

Sementara itu, Tengku Zafrul berkata hutang kerajaan persekutuan dijangka mencecah 66 peratus daripada keluaran dalam negara kasar (KDNK) pada akhir tahun ini, manakala hutang statutori dianggarkan pada 63 peratus, jauh di bawah paras siling hutang 65 peratus.

Menurutnya, Malaysia juga akan terus memberi keutamaan kepada terbitan pasaran domestik termasuk pelancaran instrumen Matlamat Pembangunan Mampan dalam denominasi ringgit tahun ini dengan saiz sasaran sehingga RM10 bilion.

Dasar monetari yang akomodatif dan asas pelabur domestik yang besar akan terus menyokong keperluan pembiayaan kerajaan, katanya.

“Bagi mempercepat konsolidasi fiskal dan memastikan kemampuan hutang negara terus terurus, kerajaan telah melaksanakan pembaharuan tambahan dengan kementerian menyasar defisit 3 hingga 3.5 peratus menjelang akhir 2025.

“Ini akan disokong oleh pengenalan Akta Tanggungjawab Fiskal yang akan memastikan tadbir urus fiskal dan kemampanan jangka sederhana serta pelaksanaan Strategi Hasil Jangka Sederhana dan Semakan Perbelanjaan Awam,” kata Tengku Zafrul.

Beliau menambah, usaha pemulihan dan pembaharuan ekonomi Malaysia, yang dipacu oleh Bajet 2020 dan Rancangan Malaysia Ke-12 (RMKe-12), adalah berasaskan konsep pendekatan keseluruhan negara dan semua pihak berkepentingan perlu memainkan peranan untuk membantu membina masa depan yang lebih baik bagi negara.


Fahmi jangan pura-pura tak tahu, perlu bertanggungjawab kemasukan pemuzik pro-LGBT

Parti Bersatu membidas tindakan kumpulan muzik yang membuat adegan lucah sejenis atas pentas konsert Good Vibes Festival yang berlangsung di Litar Antarabangsa malam tadi.

Ketua Penerangan Bersatu, Senator Datuk Razali Idris membidas Menteri Komunikasi dan Digital, Fahmi Fadzil supaya tidak seolah-olah tidak mengetahui berhubung kehadiran pemuzik pro-LGBT dan perlu mengambil tanggungjawab sepenuhnya atas adegan tak senonoh yang tular.

“Apabila tiada pihak yang menyuarakan, inilah jadinya kumpulan yang dilihat pro lesbian, gay, biseksual dan transgender (LGBT) ini sedaya upaya menyelitkan perilaku dan sokongan mereka di bumi Malaysia ini.

“Sila jawab Menteri Komunikasi dan Digital! Jangan nampak seolah-olah suci dan tidak tahu apa-apa kerana Menteri ini adalah Menteri yang bertanggungjawab.

“Malahan difahamkan konsert ini berlangsung terus pada Sabtu dan Ahad seperti dijadualkan, itu kata Good Vibes Festival dalam sebuah kenyataan media,” katanya dalam satu kenyataan di Facebook hari ini.

Jelasnya lagi, rakyat juga rasa terhina dengan tindakan kumpulan muzik, The 1975 yang memperlekehkan pemimpin negara, malah mengeluarkan kenyataan yang menghina terhadap Malaysia.

“Rakyat Malaysia Madani terasa terhina tindakan bercium atas pentas dan tindakan kurang ajar oleh vokalis kumpulan The 1975 semasa melakukan persembahan di Good Vibes Festival, Litar Antarabangsa.

“Inilah keterbukaan Malaysia Madani yang cuba diusahakan kononnya berhibur itu tidak salah, malah memberi ruang kepada rakyat untuk berlibur dan beriadah di atas kepimpinan keterbukaan sekarang ini,” ujarnya lagi.

Terdahulu, tular tangkap layar adegan kumpulan muzik luar negara membuat adegan bercium sesama lelaki dengan lelaki atas pentas yang dirakam oleh penonton di festival tersebut.

Media melaporkan persembahan The 1975 di Good Vibes Festival 2023 dihentikan selepas vokalisnya Matty Healy menunjukkan pelbagai aksi kurang sopan di hadapan peminat.

Beliau didakwa memegang botol arak ketika berada di atas pentas selain membuat ucapan menghina undang-undang Malaysia berkaitan LGBT.

Sementara itu, media melaporkan penganjur dalam satu kenyataan menzahirkan rasa kesal kerana persembahan kumpulan The 1975 terpaksa dipendekkan kerana tidak mematuhi garis panduan persembahan tempatan.


Singapura izin lebih banyak pelancong negara asing masuk

Pelancong dari lebih banyak negara, termasuk Poland dan Arab Saudi, dibenar memasuki Singapura dengan sekatan yang lebih sedikit, setelah negara-negara itu dianggap mempunyai risiko jangkitan Covid-19 yang rendah.

Bagaimanapun, pelancong dari negara berkenaan masih perlu dikuarantin setelah tiba di Singapura, tetapi tempohnya lebih pendek, atau diberi pilihan untuk kuarantin di rumah.

Semakan peraturan untuk negara-negara itu dibuat berdasarkan klasifikasi risiko Singapura, yang mengelompokkan negara menjadi empat kategori.

Negara-negara yang dianggap paling rendah risiko jangkitan Covid-19 dikelompokkan dalam Kategori I, sementara yang berisiko paling tinggi berada di Kategori IV, kata Kementerian Kesihatan (MOH) Singapura sambil menjelaskan Poland dan Arab Saudi diletakkan dalam Kategori II mulai 22 September 2021.

Negara lain yang berada dalam kategori ini ialah Australia, Brunei, Canada, Jerman, New Zealand dan Korea Selatan. Pelancong dari negara dalam kategori ini dikehendaki menjalani ujian PCR dalam tempoh 48 jam sebelum penerbangan mereka.

Mereka akan menjalani sekali lagi ujian apabila tiba di Singapura, sebelum diserahkan notis duduk di rumah selama tujuh hari (SHN) di kediaman yang disediakan, sebelum menjalani ujian terakhir pada hari ketujuh.

Sementara itu, Bulgaria, Republik Czech, Perancis, Latvia, Austria, Belgium, Jepun, Switzerland, Portugal dan Sepanyol diletakkan dalam Kategori III.

Pelancong yang melengkapkan vaksinasi masing-masing dari negara-negara ini boleh memohon untuk memilih keluar dari kemudahan SHN yang disediakan dan meneruskan SHN selama 14 hari di rumah sendiri atau tempat penginapan lain yang sesuai.

MOH berkata pelancong dari negara dalam Kategori III akan menjalani enam kali ujian calitan Covid-19.

Pada masa sama MOH juga berkata mulai 22 September ini penumpang yang mempunyai sejarah perjalanan ke Indonesia dalam tempoh 21 hari sebelum berlepas dibenar untuk transit di Lapangan Terbang Changi.

Kerajaan republik itu sebelum ini melarang mana-mana pengembara daripada singgah di Singapura jika mereka pernah ke Indonesia, tetapi ditarik balik susulan penurunan kes Covid-19 di negara itu.

Bagaimanapun, mereka perlu menjalani ujian PCR apabila memasuki Singapura. – Agensi